Kisona juara Kejohanan Antarabangsa Sepanyol

PEMAIN perseorangan wanita negara S Kisona muncul juara Kejohanan Badminton Antarabangsa Sepanyol 2021 selepas menewaskan rakan senegara Goh Jin Wei di La Nucia, malam kelmarin.

Pemenang pingat emas Sukan SEA 2019 yang kembali selepas berehat sebentar untuk memperbaiki prestasinya, menewaskan bekas juara remaja dunia dua kali 21-14, 21-19 dalam aksi yang berlangsung 31 minit.

Ia adalah kemenangan kedua Kisona ke atas Jin Wei selepas mengatasi pemain kelahiran Pulau Pinang itu pada kejohanan Masters Thailand.

Terdahulu, pada peringkat separuh akhir, Kisona menyingkirkan pemain Perancis Yaelle Hoyaux 21-18, 21-10 manakala Jin Wei mengenepikan seorang lagi pemain negara Eoon Qi Xuan 21-17, 21-11, menurut laman rasmi Persekutuan Badminton Dunia (BWF) www.bwfbadminton.com.

Sementara itu, gandingan Tee Kai Wun-Teoh Mei Xing mengungguli acara beregu campuran selepas menewaskan pilihan ketiga Callum Hemming-Jessica Pugh dari England.

Pasangan negara terpaksa bermandi peluh dalam tempoh 50 minit pertarungan sebelum berjaya meraih gelaran antarabangsa sulung mereka dengan kemenangan 21-15, 13-21, 21-19.

Kejayaan berganda buat Kai Wun apabila turut meraih gelaran juara acara beregu lelaki bersama gandingannya Man Wei Chong.

Bagaimanapun, gandingan negara itu terpaksa mengharungi pertarungan sengit sebelum berjaya mengalahkan pasangan Perancis Lucas Corvee-Ronan Labar 21-15-21-18.

Terdahulu, pada pusingan separuh akhir, gandingan muda negara itu menyingkirkan Matthew Clare-Ethan Van Leeuwen dari England 21-11, 21-11 untuk mara ke final.- Bernama

See author's posts


Bila peruntukan Ahli Parlimen dikurangkan

TUGAS Ahli Parlimen akan menjadi lebih lancar apabila memperoleh peruntukan mencukupi. Lebih banyak peruntukan diberi, lebih kuat kedudukannya di kawasan. Ini kerana peruntukan itu adalah untuk ‘service’ keperluan rakyat di kawasan yang mereka wakili.

Lantang bagaimana sekalipun suara di Parlimen, jika gagal memberi khidmat terbaik di kawasan terutama di luar bandar dan pedalaman, boleh membawa padah apabila tiba waktu mengundi pada pilihan raya umum.

Penulis pernah terserempak dengan seorang Ahli Parlimen yang sedang berbincang dengan pembantunya sambil minum di sebuah restoran, dengan timbunan surat atas meja. Ahli Parlimen ini kelihatan membuka satu demi satu sampul surat, dengan pembantunya membuat catatan.

“Inilah antara tugas saya dan berusaha untuk memenuhi permintaan rakyat kawasan. Ada surat minta projek untuk masyarakat kampung, ada surat minta bantuan untuk hantar anak ke universiti, ada surat jemputan untuk rasmi itu dan ini,” kata Ahli Parlimen itu sambil mengasingkan sampul surat mengikut keutamaan.

Bagaimana nak memenuhi permintaan puluhan ‘surat cinta’ ini? Kalau tak bagi, rakyat marah tak?

“Kena buat perkiraan bijak. Saya beri keutamaan untuk sesuatu projek yang memberi manfaat kepada seramai mungkin rakyat. Yang macam ini, saya salurkan peruntukan melalui Jawatankuasa Kemajuan dan Keselamatan Kampung (JKKK), Persatuan Ibu Bapa dan Guru (PIBG), persatuan, kelab dan pertubuhan bukan kerajaan  (NGO).

“Semua ini bergantung kepada jumlah peruntukan untuk seorang Ahli Parlimen. Makin banyak peruntukan, makin ramai rakyat akan dapat manfaat – semuanya untuk rakyat dan ia disalurkan dengan cara betul,” katanya.

“Bagaimana pula sumbangan untuk orang di kampung bila ada kematian atau perkahwinan?

“Itu pandai-pandailah korek poket sendiri,” katanya.

Bagaimanapun, sebahagian Ahli Parlimen terkejut dengan pengumuman Perdana Menteri, Datuk Seri Anwar Ibrahim baru-baru ini bahawa, kerajaan akan mengurangkan peruntukan pembangunan kepada Ahli Parlimen pada tahun ini sebagai langkah mengawal kewangan negara.

Sebelum ini, laporan media menyatakan peruntukan untuk Ahli Parlimen dikurangkan lebih 65 peratus, daripada RM3.8 juga kepada RM1.3 juta pada tahun ini.

Perdana Menteri berkata, peruntukan pembangunan itu juga akan diberikan secara berperingkat dan akan mempertimbangkan peruntukan tambahan jika ada keperluan mendesak.

Ahli Parlimen Igan, Ahmad Johnie Zawawi ketika mengulas isu itu berkata peruntukan RM1 juta oleh kerajaan dalam bentuk ‘Outright Grant’ (OG) atau pemberian terus kepada Ahli Parlimen tahun ini memang tidak mencukupi kerana berkurangan daripada peruntukan yang disediakan kerajaan sebelum ini.

Katanya, dengan peruntukan OG yang berkurangan itu akan menyukarkan Ahli Parlimen untuk menyalurkan dana kepada kawasan Parlimen yang mempunyai dua kawasan Dewan Undangan Negeri (DUN) malah ada kawasan yang memiliki tiga DUN.

“Kebiasaanya peruntukan dalam bentuk OG itu untuk diberi kepada JKKK, Persatuan Ibu Bapa dan Guru (PIBG), persatuan, kelab dan NGO yang berdaftar di setiap kawasan Parlimen.

“Dana yang diberikan itu untuk mengadakan pelbagai program dan aktiviti. Bagi saya sendiri sebagai Ahli Parlimen Igan, banyak membantu sekolah di kawasan saya dengan banyak menyalurkan dana melalui PIBG untuk sekolah mengadakan pelbagai program dan aktiviti kokurikolum, akademik dan keceriaan sekolah.

“Saya memberi fokus kepada sekolah kerana program ko-kurikolum selalu diadakan dan bukan bersifat ‘one-off’. Dengan cara ini, pelajar akan mendapat impak positif,” katanya.

Tidak pasti lagi bagaimana butiran lanjut diumumkan Anwar apabila membentangkan Belanjawan 2023 semula pada 24 Februari nanti dan pasti akan ada Ahli Parlimen turut menyuarakan isu ini dalam ucapan perbahasan masing-masing di Dewan Rakyat.

Pada 13 September tahun lalu, Perdana Menteri ketika itu, Datuk Seri Ismail Sabri Yaakob memeterai Memorandum Persefahamam (MoU) Transformasi dan Kestabilan Politik antara Kerajaan Persekutuan dan Pakatan Harapan (PH). Antara hasilnya ialah semua Ahli Parlimen pembangkang juga mendapat peruntukan yang sama seperti wakil rakyat kerajaan.

Antaranya, Kerajaan Persekutuan bersetuju memberi peruntukan untuk setiap Ahli Parlimen atas nama Projek Mesra Rakyat (PMR) yang sepatutnya RM2 juta setahun, tetapi dikatakan hanya RM1 juta diluluskan.

Ahmad Johnie percaya, Kerajaan Perpaduan akan mengambil maklum akan isu itu dan mempertimbangkan untuk menambah peruntukan demi kebaikan rakyat.

Tetapi kerajaan Gabungan Parti Sarawak (GPS) membuat satu langkah ke depan apabila memberi peruntukan RM1 juta setahun untuk setiap Ahli Parlimennya.

Bagaimanapun, peruntukan itu cuma separuh daripada peruntukan untuk setiap Ahli Dewan Undangan Negeri (ADUN). Setiap ADUN di negeri ini diberi peruntukan RM2 juta setahun untuk melaksanakan pelbagai Projek Kecil Luar Bandar (MRP) di kawasan masing-masing.

Ia adalah untuk ADUN mewakili GPS iaitu seramai 76 daripada jumlah 82 ADUN, jumlah berdasarkan keputusan pada pilihan raya negeri (PRN) Disember lalu.

Keadaan itu menyebabkan ADUN GPS kelihatan ‘lebih pemurah’ berbanding Ahli Parlimen GPS, yang sesetengahnya terpaksa membahagi peruntukan tahunan RM1 juta kepada dua atau tiga kawasan DUN di Parlimen masing-masing, sedangkan ADUN boleh mencurah semua RM2 juta setahun itu untuk satu kawasan DUNnya sahaja.

Ini belum lagi Program Tranformasi Luar bandar (RTP) yang diperuntukkan kepada setiap ADUN sebanyak RM5 juta seorang khusus untuk satu kawasan Dewan Undangan Negeri (DUN) berbanding dengan Ahli Parlimen yang mendapat hanya RM2.5 juta untuk dua atau tiga kawasan DUN.

Keadaan ini jika tidak dijelaskan kepada rakyat akan memberi impak negatif kepada reputasi setiap Ahli Parlimen di mata rakyat. Ini kerana secara perbandingan kuantiti dan jumlah projek pembangunan yang diberikan oleh setiap ADUN, jauh lebih banyak daripada Ahli Parlimen.

Kadang-kadang agak melampau bagi sesetengah rakyat untuk membuat perbandingan ‘YB pemurah’ sedangkan peruntukan diberi jauh beza iaitu separuh dan itupun kena ‘bagi’ untuk keperluan rakyat di dua atau tiga DUN dalam kawasan Parlimen yang saiznya lebih besar.

Ini berlaku sejak kerajaan Sarawak mengaut hasil tahunan lebih tinggi, sebahagian besarnya melalui kutipan cukai di bawah Cukai Jualan Negeri (SST) bagi produk petroleum dan gas. Sarawak mencatat rekod pendapatan tertinggi dalam sejarah apabila meraih hasil RM11.9 bilion tahun lalu, naik 17 peratus berbanding 2021.

Menteri Kerja Raya, Datuk Seri Alexander Nanta Linggi juga mengakui keputusan mengurangkan peruntukan pembangunan untuk Ahli Parlimen akan menyukarkan penyaluran bantuan dan urus tadbir bagi kawasan di pedalaman.

Ahli Parlimen Kapit itu dalam kenyataan kelmarin berkata, pengurangan peruntukan daripada RM3.8 juta kepada RM1.3 juta itu akan memberi cabaran lebih besar kepada beliau dalam menjalankan tanggungjawabnya sebagai wakil rakyat bagi kawasannya yang terletak di pedalaman dengan keluasannya menyamai negeri Pahang.

“Sebagai Ahli Parlimen dan ahli Jemaah Menteri Kerajaan Perpaduan, saya amat memahami dasar tindakan ini yang terpaksa diambil sebagai langkah penjimatan kewangan negara. Meskipun saya berasa sedikit terkilan, namun saya terpaksa menerima ketetapan ini dan berharap peruntukan ini akan dipertingkatkan oleh kerajaan dari semasa ke semasa,” katanya.

Bagaimanapun, Timbalan Menteri Kewangan I, Datuk Seri Ahmad Maslan berkata, isu peruntukan pembangunan kepada Ahli Parlimen yang akan dikurangkan tahun ini, dijangka menjadi antara isu utama dibangkitkan pada sesi pemukiman Ahli Parlimen Kerajaan, Ahad ini.

Katanya, seramai 148 Ahli Parlimen blok kerajaan akan terbabit dalam sesi pemukiman di Putrajaya sebelum Dewan Rakyat mula bersidang keesokannya.

“Tunggu jawapan Perdana Menteri, Datuk Seri Anwar Ibrahim, pada sesi pemukiman itu (isu pengurangan peruntukan Ahli Parlimen tahun ini). Pastinya soal peruntukan pembangunan Ahli Parlimen akan dibangkitkan pada sesi pemukiman yang sebelum ini disebut sebagai sesi taklimat,” katanya seperti dilaporkan media kelmarin.

Nanti kita tunggu butiran lanjut jawapan Anwar dan lihat bila isu ini dibangkitkan oleh Ahli Parlimen di Dewan Rakyat.

* Penulis adalah Penasihat Editorial Eksekutif Utusan Sarawak

See author's posts


Berbeza pandangan politik bukan penghalang eratkan silaturahim

KUCHING: Perayaan Tahun Baharu Cina (TBC) perlu dijadikan sambutan merapatkan hubungan silaturahim antara satu sama lain tanpa ada sebarang prejudis.

Utusan Sarawak pada hari ini telah menerima kunjungan sempena TBC daripada Parti Tindakan Demokratik (DAP).

Menyertai rombongan ialah Ahli Parlimen Stampin Chong Chieng Jen, Ahli Parlimen Bandar Kuching Dr. Kelvin Yii Lee Wuen, Ahli Dewan Undangan Negeri (ADUN) Pending Violet Yong dan pembantu khas mereka.

Kunjungan disambut mesra oleh Pengurus Besar Utusan Sarawak Ivy Ngo, Penasihat Eksekutif Editorial Kadir Dikoh, Pengurus Pemasaran dan Peredaran Kong Hua Ming dan Eksekutif Pemasaran Barry Lim serta kakitangan Utusan Sarawak.

Dalam lawatan itu, DAP turut menjelaskan peranan Kerajaan Perpaduan di bawah kepimpinan Perdana Menteri, Datuk Seri Anwar Ibrahim terhadap Sarawak selain berkongsi senario politik di Malaysia.

Oleh Connie Chieng

See author's posts


29 nyereta pengerami ‘Rambau Bujang enggau Dara’

KUCHING: Bisi 29 iku nembiak mit iya nya 18 iku lelaki enggau 11 iku indu nyereta pengerami nyadi orang besai tuai ‘Maya Rambau Bujang enggau Dara’ ke diatur Raban Nembiak Gerempung Teochew Malaysia enggau Gerempung Teochew Kuching.

Presiden Gerempung Teochew Kuching Vincent Chiew madahka, ngagai semua anak ke udah manggai ba unur 15 taun maya hari ketujuh bulai Julai, orang besai tuai ba siti ruang bilik deka ngatur pengerami maya nyadi orang tuai besai ‘Rambau Bujang enggau Dara’ ngagai nembiak mit.

“Iya mandangka bala anak udah besai sereta patut ngesan tanggungpengawa nyadi orang besai tuai,” ku iya lebuh bejaku maya pengerami ‘Rambau Bujang enggau Dara’ ba Kuil Carpenter Street kena Hari Minggu ke udah.

Ku iya, pengerami nyadi orang besai tuai ‘Rambau Bujang enggau Dara’ dikena neruska aktiviti asal raban bansa China sereta meri penemu ngagai bala anak ngambika nemu senentang pemakai enggau konotasyen pengerami nya kelimpah ari ngasuh mensia mayuh nemu senentang adat ke baka nya.

“Kelimpah ari nya iya mega dikena madahka semua aktivti asal meri gaya pengidup baru ngambika pengawa ke baka nya ulih diteruska sepemanjai jeman,” ku iya.

Chairman ngatur pengerami Tan Sia Hong madahka, ketegal pengeremabi enggau jeman ke udah berubah, etika enggau adat lama nyau majak lenyau ditelan jeman.

“Berengkah ari taun 2017, raban nya udah ngatur pengerami maya nyadi orang besai tuai ‘Rambau Bujang enggau Dara’ ninting taun pengelama empat taun ke udah,” ku iya.

Ku iya, tuju ngatur pengerami nya dikena ngasuh semua bala anak ke agi biak ari semua peturun bisi peluang ngasaika chara pengidup enggau main asal dulu suba.

“Nya kebuah iya tepulai ngagai apai indai nyaga etika enggau chara pengidup ke baka nya ulih diteruska nyengkaum adat asal ‘Rambau Bujang enggau Dara’ ngagai bala penyereta ngambika ulih meri apresiasyen ngagai apai indai sereta nemu senentang tanggungpengawa maya ngemesaika diri,” ku iya.

Sama bisi enggau maya pengerami nya Kaban Kunsil Nengeri (ADUN) Batu Lintang, See Chee How.

See author's posts


Kekangan industri kelapa sawit di Sarawak

Berdasarkan statistik daripada Lembaga Kelapa Sawit Malaysia (MPOB), sebuah agensi kerajaan yang mengawal selia industry  kelapa sawit Malaysia, luas kawasan yang ditanam dengan kelapa sawit di Sarawak adalah kira-kira 1.6 juta hektar (sehingga Disember 2020) dan ia merupakan kawasan tanaman komoditi ini terbesar di Malaysia.

Sasaran Kerajaan Sarawak adalah untuk menanam dua juga hektar kelapa sawit  dan ini  merupakan sebahagian daripada pelan keseluruhan untuk penanaman kelapa sawit bersepadu,  seiring dengan  aktiviti pertanian lain serta  pembangunan perindustrian.

“Tidak seperti Semenanjung Malaysia, kawasan tanaman untuk para penanam kecil-kecilan di Sarawak adalah lebih kecil disebabkan beberapa faktor seperti  kawasan tanah yang sesuai agak terhad, kelapa sawit adalah industri baharu serta  isu-isu berkaitan dengan pemilikan tanah untuk Tanah Adat Bumiputera di beberapa kawasan.  Hanya jika isu-isu ini dapat diselesaikan baharulah kawasan tanaman kelapa sawit akan meningkat pada masa akan datang,” kata Pengerusi Persatuan Pemilik Ladang Kelapa Sawit Sarawak (SOPPOA), Eric Kiu.

Kata beliau lagi, berkenaan dengan estet persendirian dan usaha sama di Sarawak, isu-isu berkaitan industri kelapa sawit yang biasa dihadapi adalah tuaian yang rendah, serangga perosak dan penyakit, kekurangan pekerja dan pembangunan produk hiliran.

Justeru pembangunan pesat Kluster Bersepadu Kelapa Sawit (POIC)  akan menyediakan pembahagian lebih besar untuk penggunaan dan aplikasi kelapa sawit, sama ada untuk produk makanan atau bukan makanan.

“SOPPOA yakin dapat mengatasti semua isu ini dan menjadikan Sarawak sebagai pusat pengeluaran minyak kelapa sawit dan produk-produk berkaitan,” tambah beliau.

Taburan hujan di beberapa bahagian di Sarawak juga menyebabkan penurunan produktiviti kelapa sawit kerana serangga yang terlibat di dalam proses pendebungaan terjejas akibat hujan, seterusnya menghasilkan tandan buah yang lebih kecil dan kurang buahnya.

Selain daripada kawasan berbukit di beberapa bahagian di Sarawak yang juga tidak sesuai untuk penanaman kelapa sawit, tanah yang tidak subur berbanding dengan Sabah  juga menyumbang kepada pengurangan jumlah tuaian.

“Di Sarawak, terdapat keperluan untuk mempunyai lebih banyak akiviti Penyelidikan dan Pembangunan (R&D) bagi meningkatkan produktiviti empat kilang kelapa sawit kami dan untuk itu, MPOB telah bekerjasama dengna banyak estet untuk meningkatkan hasil tuaian di sini,” kata beliau.

“R&D juga  diperlukan di sini memandangkan Sarawak sekarang ini mempunyai kawasan tanaman kelapa sawit terbesar di Malaysia.  Perkara seperti varieti klon untuk disesuaikan dengan taburan hujan di sini atau  pemulihan tanah yang tidak subur akan memberi banyak manfaat kepada industri ini.  Perlu diingat bahawa jutaan ringgit dilabur di dalam industri kelapa sawit di Sarawak oleh sektor-sektor swasta dan Kerajaan Sarawak, oleh yang demikian produktiviti tinggi daripada tanaman ini akan menguntungkan semua yang terlibat,” kata beliau.

Sebagai tambahan kepada R&D untuk varieti lebih baik untuk kelapa sawit, terdapat juga keperluan untuk melakukan R&D berkenaan penyakit-penyakit yang menjejaskan tanaman, terutama Ganoderma, sejenis kulat perosak yang boleh membunuh kelapa sawit.

Di negeri ini, anai-anai dan tikus juga merupakan makhluk perosak yang boleh memusnahkan kelapa sawit dan buahnya, justeru kawalan ke atas semua perkara ini paling penting untuk meminimumkan kerugian di dalam industri ini.

Di dalam isu kekurangan pekerja pula, faktor utamanya adalah populasi Sarawak yang kecil, selain persaingan untuk mendapatkan tenaga kerja daripada bidang pembinaan, industri minyak dan gas, industri  logistik dan perkhidmatan serta pengeluaran.

Dengan pilihan bidang kerja yang luas ini,  jelas bahawa pekerja tempatan tidak akan memilih untuk bekerja di dalam industri kelapa sawit.  Tambahan pula, industri kelapa sawit di sini mengehadkan pengambilan pekerja asing untuk pekerja dari Indonesia dan faktor ini menyumbang kepada masalah  kekurangan pekerja.  Pekerja warga negara asing lain seperti  Bangladesh dan Myanmar pula  tersedia untuk industri kelapa sawit di Semenanjung Malaysia dan Sabah.

“Secara ideal dengan peningkatan pembangunan POIC di Sarawak, ini akan melengkapi pertumbuhan industri pada tahun-tahun mendatang kerana selain hanya mengeksport kelapa sawit, Sarawak juga boleh mengeluarkan banyak produk berkaitan makanan dan bukan makanan memandangkan POIC akan menambah nilai kepada negeri dan rakyatnya,” kata beliau lagi.

Malah POIC merupakan bahagian akhir kitaran industri minyak sawit, dari proses penanaman hinggalah pengilangan dan pengeluaran dengan sentiasa menambah nilai kepada negeri dan rakyat.

Sekilas pandang terhadap industri ini, beliau berkata bahawa pertambahan populasi dunia akan sentiasa meningkatkan permintaan untuk lebih banyak produk dan minyak, termasuklah kelapa sawit.

Ini kerana kedua-duanya paling produktif berbanding minyak sayur-sayuran,  rendah kos pengeluarannya serta mampan. Sepohon kelapa sawit mampu mengeluarkan hasil sehingga 30 tahun sebelum perlu ditanam semula dan ini mengurangkan pencemaran jika dibandingkan dengan tanaman lain yang perlu ditanam semula setiap tahun serta menyebabkan masalah hakisan dan larut lesap tanah.

“Apa yang ramai orang tidak sedar tentang industri kelapa sawit ialah ada banyak prospek untuk peluang pekerjaan, sama ada sebagai pekerja separuh mahir dan profesional.  Pertambahan ladang kelapa sawit di bahagian lain dunia seperti Amerika Selatan, Afrika dan Asia akan terus meningkatkan permintaan untuk pengurus ladang, pengendali kilang dan jurutera, profesional di dalam bidang penapisan yang mengelurkan bahan kimia khas dan lain-lain produk.  Selain daripada itu, terdapat juga permintaan untuk aktiviti-aktiviti R&D di estet, kilang dan kilang penapisan, justeru industri minyak kelapa sawit akan terus mencari profesional di dalam pelbagai kapasiti pada tahun-tahun mendatang kerana ia adalah industri yang produktif dan mampan,” tambah beliau mengakhiri temu bual.

See author's posts


Ketua Menteri Ke Digital Village

KUCHING: Ketua Menteri, Datuk Patinggi Abang Johari Tun Openg mengunjungi Tabung Ekonomi Gagasan Anak Sarawak (TEGAS) Perkampungan Digital untuk mendapatkan pandangan langsung mengenai projek Taman Teknologi Tinggi Sama Jaya.

Beliau ditemani oleh Pengerusi TEGAS, Datu Len Talif Salleh dan Lembaga Pemegang Amanah TEGAS, Datuk Dr. Jerip  Susil,  Abdullah Saidol, Datuk Snowdan Lawan, Dr. Hazland Abang Hipni, Abdul Yakub Arbi serta Gerald Rentap Jabu.

TEGAS Perkampungan Digital (TDV) ditubuhkan pada tahun 2017 untuk memudahkan pemindahan teknologi dan pengkomersialan serta mempromosikan inovasi digital dan keusahawanan di negeri ini yang telah dikenal pasti sebagai salah satu strategi pemboleh di bawah Strategi Ekonomi Digital Sarawak 2018 hingga 2025.

Projek TDV yang pembinaannya dimulakan pada Januari 2019, pada mulanya dijadualkan siap pada Julai 2020.

Walau bagaimanapun, pada bulan Mac 2020 projek itu sedikit ketinggalan jadual (3 peratus) dan ketika Perintah Kawalan Pergerakan (PKP) dikuatkuasakan pada bulan Mac, TEGAS terpaksa mengeluarkan perintah berhenti kerja kepada kontraktor mereka.

Hasilnya, projek ini ditangguhkan sebanyak 16 peratus pada bulan Jun 2020.

TEGAS menyambung semula projek tersebut kerja pembinaan pada bulan Jun 2020 dengan rancangan penangkapan baru dan bekerjasama dengan perunding dan kontraktor mereka untuk mempercepat projek.

“Pembentukan TDV ini adalah penegasan fakta bahawa Kerajaan Sarawak komited untuk mempercepat pertumbuhan syarikat tempatan dan perusahaan sosial di negeri ini, sejajar dengan Strategi Ekonomi Digital Sarawak 2018- 2022,” kata Pengerusi TEGAS, Datu Len Talif Salleh.

Tambahnya, melalui Perkampungan Digital ini, TEGAS dan rakan ekosistemnya akan semakin kukuh usahanya dalam meningkatkan ekosistem keusahawanan inovasi dan seterusnya memacu ekonomi digital.

Inisiatif di TDV, antara lain, akan meliputi percepatan pertumbuhan dan peningkatan program, pengkomersialan R&D, akses pasar dan fasilitasi pendanaan, inovasi korporat dan peningkatan ekosistem serta Harta Intelek (IP) sokongan.

TDV juga akan berperanan dalam mempromosikan Sarawak sebagai destinasi inovasi berteknologi tinggi dan keusahawanan, untuk meningkatkan pelaburan domestik dan asing dan memperkasakan warga Sarawak untuk skala global.

Oleh NUR AIN OTSMAN

See author's posts


Tanaman lada di Sarawak tunjukkan peningkatan memberangsangkan

KUCHING: Sebanyak 98 peratus tanaman lada adalah ditanam di negeri Sarawak dan telah menunjukkan peningkatan memberangsangkan setiap tahun dengan sumbangan yang penting kepada pembangunan ekonomi luar bandar terutamanya di Sarawak, kata Menteri Perusahaan Perladangan & Komoditi (KPPK).

Datuk Dr.Mohd Khairuddin Aman Razali berkata, Malaysia merupakan negara pengeluar lada kelima terbesar dunia iaitu dengan pengeluaran sebanyak 35,539 tan metrik pada 2019.

“Vietnam merupakan pengeluar lada utama terbesar dunia pada ketika ini, diikuti Brazil, Indonesia, dan India manakala Malaysia berada pada kedudukan kelima seterusnya diikuti dengan negara Kemboja dan Sri Lanka.

“Berdasarkan data di dalam Sistem E-Pekebun MPB setakat 15 September 2020, jumlah pekebun lada di Malaysia sehingga kini telah mencecah 36,682 orang dengan keluasan tanaman seluas 7,659 hektar.” Teks ucapan beliau dibacakan oleh Timbalan Menteri Timbalan Menteri Perusahaan Perladangan dan Komoditi, Willie Mongin pada Majlis Penyampaian Bantuan Insentif Pekebun Lada di Lembaga Lada Malaysia (MPB), Kuching semalam.

Beliau berkata, industri lada di peringkat global turut memperlihatkan trend yang positif berdasarkan harga pasaran semasa dan juga ‘supply and demand’ yang dilihat mempunyai potensi besar untuk berkembang maju selain mempunyai peluang yang luas dalam meningkatkan prestasi melalui kerjasama serantau.

“MPB sebagai sebuah agensi di bawah KPPK yang menerajui pembangunan dan perkembangan industri lada di Malaysia melalui aktiviti-aktiviti pemasaran, pengembangan (extension) dan penyelidikan harus terus mengorak langkah dalam merencana selain merangka setiap strategi serta program strategik untuk membantu golongan sasar yang memerlukan.“Dalam usaha ini, pencapaian sektor lada sama ada di peringkat huluan mahupun hiliran hendaklah di tingkatkan lagi bagi membolehkan Malaysia terus bersaing sebagai pasaran yang penting.

“Selain daripada mengambil peluang dengan menerokai pasaran antarabangsa yang giat berkembang serta menjalinkan kerjasama strategik dengan jabatan atau agensi yang berkaitan dalam memastikan impak daripada program Kerajaan lebih menyeluruh,”ujarnya.

Walaupun begitu, ia bukanlah sesuatu yang mudah untuk meyakinkan orang ramai untuk menceburi aktiviti perladangan atau perusahaan komoditi, terutamanya penanaman lada kerana ramai yang beranggapan bahawa untuk memulakan tanaman ini ia memerlukan kos yang tinggi serta keuntungan yang lambat diperoleh.

“Saya menyarankan MPB untuk merangka dan menganjurkan lebih banyak program bersama pemegang taruh lada supaya golongan sasar ini diberi pendedahan mengenai potensi pasaran lada serta hasil yang dapat diperoleh melalui aktiviti tersebut.

“Pada masa sama, para pemegang taruh pula perlu terus memberikan sokongan terhadap setiap program yang dilaksanakan oleh MPB mahupun kementerian. Sebagai langkah untuk mengangkat industri komoditi negara ke satu tahap yang lebih cemerlang.”Katanya.

See author's posts


MTAC, MACPA anjur Anugerah Seniman Muzik Sarawak 2020

KUCHING: Kementerian Pelancongan, Kesenian dan kebudayaan Sarawak (MTAC) dengan kerjasama Persatuan Penggiat Seni dan Kebudayaan Malaysia, Kuching (MACPA) bakal menganjurkan majlis ‘Anugerah Seniman Muzik Sarawak 2020’.

Menteri Pelancongan, Kesenian dan Kebudayaan, Datuk Abdul Karim Rahman berkata, pertandingan tersebut adalah yang pertama kali itu adalah untuk memberi pengiktirafan kepada sumbangan, pengorbanan dan jasa penggiat seni muzik era 50-an, 60-an dan 70-an di Sarawak.

“Ini adalah inisiatif kementerian dan Persatuan penggiat Seni dan Kebudayaan Malaysia, Kuching (MACPA) untuk mengiktiraf Seniman Muzik Sarawak yang telah berjuang dalam Industri Muzik Sarawak.

“Seperti yang kita ketahui, Industri Muzik Sarawak telah melahirkan ramai seniman Sarawak yang berkaliber seperti Datuk Sabanun Merikan, Pauline Linang, Datin Senorita Linang, Safar Ghafar, Rahim Saring dan ramai lagi,” katanya.

Dalam pada itu, Karim turut berkata, inisiatif daripada pihak NGO juga amat diperlukan untuk menyokong dan membantu pihak MTAC mengenal pasti usaha-usaha seniman seni Sarawak.

“Saya percaya ‘Anugerah Seniman Muzik Sarawak 2020’ ini mampu membawa perkembangan pesat kepada bidang seni muzik, nyanyian, ciptaan dan pengubahan lagu Sarawak.

“Anugerah ini wajar disokong oleh semua pihak bagi memberi ruang dan peluang untuk memartabatkan golongan artis dan penggiat seni dalam usaha untuk mempromosikan Bumi Kenyalang di peringkat kebangsaan malah di mata dunia.

“Di samping itu, anugerah seperti ini dianggap sebagai platform bagi memberangsangkan penjanaan modal insan yang berilmu, berkemahiran, kreatif dan inovatif dalam sektor muzik sekaligus membantu di dalam melestarikan jangka panjang Industri muzik Bumi Kenyalang,”ujarnya.

Beliau berkata demikian ketika mengadakan sidang media berkenaan dengan Persembahan Muzikal Sarawak harmoni ‘Sejambak Budi daripada Anak Seni’ dan Persembahan Muzikal Sarawak Harmoni Pemimpin Berjiwa Rakyat ‘hati ke Hati’ di Dewan Mesyuarat Mulu, Tingkat 17, Bangunan Baitulmakmur 2, Petra Jaya, semalam.

Sebanyak 47 penerima anugerah dalam 7 kategori akan menjadi rebutan dalam kalangan barisan penyanyi, komposer, penulis lirik dan penggiat seni muzik negeri Sarawak iaitu Anugerah Tokoh Kenyalang Emas, Anugerah Tokoh Permata Kenyalang, Anugerah Cahaya Kenyalang, Anugerah Tokoh Mutiara kenyalang, Anugerah Bintang Harapan, Anugerah Bintang Lagenda dan Anugerah Bintang Sepanjang Zaman.

“Seniman-seniman yang berjaya dinobatkan dengan anugerah tersebut kelak akan membawa pulang tunai, trofi dan sijil dan pengiktirafan tertinggi dari Kerajaan Negeri Sarawak.

“Anugerah Seniman Sarawak 2020 ini tepat pada masanya dan saya menyeru dan mencabar semua pihak terutamanya syarikat swasta, Pertubuhan Bukan Kerajaan (NGO), penyokong atau aktivis seni supaya segera bertindak dan menyumbang warisan seni yang diwarisi daripada generasi terdahulu dapat dipelihara dan dilindungi,” Katanya.

Turut hadir Menteri Muda Pelancongan, Kesenian dan kebudayaan Sarawak, Datuk Sebastian Ting Chiew Yew.

Oleh Jeakqleyn Yacho

See author's posts


Kerajaan teliti kaedah, model penyelenggaraan LPB

KUCHING: Kerajaan kini sedang meneliti kaedah dan model penyenggaraan Projek Lebuhraya Pan Borneo (LPB) bagi projek yang dalam tempoh Defect Liability Period (DLP).

Menteri Kanan Kerja Raya Dato Sri Fadillah Yusof berkata, ia  akan dilaksanakan oleh agensi Pusat dengan mengambil kira skop, kos dan Level Of Service (LOS) penyenggaraan yang bersesuaian.

“Proses penelitian tersebut dijangka akan dimuktamadkan sebelum tempoh DLP tamat pada 2025,’ katanya, di persidangan parlimen bagi menjawab pertanyaan Ahli Parlimen Tanjong Manis Yusof Abdul Wahab, semalam.

Yusof Abdul Wahab bertanya apakah kerja-kerja penyelenggaraan itu akan diswastakan dan bagaimanakah syarikat penyelenggara itu akan dilantik.

Fadillah berkata, bagi pakej-pakej kerja dan seksyen yang telah siap dan masih dalam tempoh DLP, penyelenggaraan Projek LPB Sarawak akan dilaksanakan oleh kontraktor masing-masing di bawah seliaan JKR Sarawak selaku Pegawai Penguasa Projek.

“Sehingga Mei 2022, status kemajuan Fasa 1 bermula dari Telok Melano ke Miri sepanjang 786 kilometer (KM) adalah 84 peratus siap dan dijangka siap sepenuhnya pada suku pertama 2023.

“Beberapa pakej dan seksyen telah dibuka untuk pengguna jalan raya secara berperingkat seawal 2019,” katanya.

Oleh JEAKQLEYN YACHO

See author's posts


Alliance Islamic Bank, YaPEIM tandatangani MoU

KUALA LUMPUR: Alliance Islamic Bank Berhad (Alliance Islamic Bank) dan Yayasan Pembangunan Ekonomi Islam Malaysia (YaPEIM) baru-baru ini menandatangani Memorandum Persefahaman (MoU) selama tiga tahun untuk memberi peluang kepada pelanggan Alliance Islamic Bank, yang terdiri daripada perusahaan kecil dan sederhana (PKS) untuk menjadi pembekal kepada Program FoodBank YaPEIM.

Ekosistem yang saling memberi manfaat kepada kedua pihak ini menawarkan pilihan pembekal tambahan kepada YaPEIM untuk memperoleh makanan dan keperluan asas pada kadar kompetitif yang akan disumbangkan kepada komuniti yang terpinggir.

Bagi PKS pula, program ini menawarkan peluang pasaran baharu untuk mereka menjual produk selain membantu komuniti yang memerlukan.

“Wabak COVID-19 yang melanda bukan sahaja memberi kesan buruk kepada PKS, malah kepada para individu dan keluarga kategori B40.

“Kerjasama dengan YaPEIM menyediakan peluang kepada kami untuk memberi kesan positif kepada lebih ramai pihak yang memerlukan, terutamanya komuniti yang kurang bernasib baik dan PKS ketika berdepan dengan keadaan yang mencabar sekarang.

“YaPEIM dapat menambah senarai vendor bagi memastikan bekalan yang cukup untuk keperluan program FoodBank YaPEIM. Sementara itu, PKS pula mendapat peluang perniagaan dan pemasaran yang baharu,” kata Ketua Pegawai Eksekutif Alliance Islamic Bank, En. Rizal IL-Ehzan bin Fadil Azim.

Pemangku Ketua Pengarah YaPEIM, Parihah Hasan berkata, “Kami di YaPEIM percaya kerjasama yang dirintis dengan pihak Alliance Islamic Bank ini akan terus membuka lebih banyak ruang kerjasama dalam pelbagai bidang strategik terutamanya dalam menyokong pembangunan dan pemerkasaan usahawan yang mampu bersaing, berdaya tahan dalam situasi ekonomi semasa.”

YaPEIM hari ini menyampaikan sumbangan kepada 500 penerima dalam bentuk barangan keperluan asas bagi mengurangkan beban mereka semasa perintah kawalan pergerakan bersyarat dan sempena bulan Ramadan. Para penerima terdiri daripada Polis Bantuan Hospital Kuala Lumpur, Projek Perumahan Rakyat (PPR) Desa Rejang, PPR Sri Kota, PPR Hiliran Ampang, Sekolah Agama Rakyat Kafa Integrasi Solahiyyah Damai, Sukarelawan Al Rahmah Kuala Langat, Surau Al Ikhwan Sungai Buluh, Pangsapuri Taman Industri Lembah Jaya Ampang, Sukarelawan Hospital Sungai Buluh, dan Persatuan Jaringan Islam Global Masa Depan.

Menerusi MoU ini, kedua-dua pihak akan bekerjasama menganjurkan pelbagai inisiatif tambahan seperti e-bazaar Ramadan dan CMASA.my, yang merupakan platform perdagangan dalam talian YaPEIM.

Para PKS yang diperkenalkan oleh AIS akan disenaraikan pada platform ini sebagai penjual atau pembekal. Kolaborasi ini merupakan pengembangan strategik program Halal in One oleh Alliance Islamic Bank yang membantu PKS untuk berjaya dalam pasaran Halal. Langkah ini juga selaras dengan usaha kumpulan perbankan menerusi kempen #SupportLokal yang dilancarkan baru-baru ini, bertujuan membantu perniagaan yang terkesan akibat COVID-19.

Turut dirancang adalah usaha untuk meluaskan kerjasama merangkumi platform lain seperti Alliance Islamic Bank SocioBiz, sebuah platform crowdfunding sosial yang membantu individu yang kurang bernasib baik meningkatkan kualiti hidup mereka dengan mencapai kebebasan kewangan melalui perniagaan. Bagi membantu enterpris sosial, orang ramai boleh menderma menerusi www.alliancebank.com.my/sociobiz.

Program FoodBank YaPEIM bertujuan untuk memberi sumbangan kepada 250,000 penerima. Sehingga kini, YaPEIM telah membelanjakan sebanyak RM1,748,076.85 untuk 76,976 orang penerima dalam bentuk wang tunai, makanan kering atau sedia untuk dimakan di seluruh Malaysia, termasuk Sabah dan Sarawak.

Untuk mendapatkan maklumat lanjut tentang kerjasama ini, sila layari www.alliancebank.com.my atau www.yapeim.my.

See author's posts


PRK DUN Slim pada 29 ogos

PUTRAJAYA: Suruhanjaya Pilihan Raya (SPR) menetapkan Pilihan Raya Kecil (PRK) Dewan Undangan Negeri (DUN) N58 Slim, Perak diadakan pada 29 Ogos.

Timbalan Pengerusi SPR Dr Azmi Sharom turut mengumumkan hari penamaan calon pada 15 Ogos,  manakala tarikh mengundi awal pada 25 Ogos.

“Tempoh berkempen yang ditetapkan adalah selama 14 hari bermula daripada hari perisytiharan calon-calon bertanding sehingga 11.59 malam 28 Ogos,” katanya pada sidang media selepas mesyuarat khas mengenai urusan PRK itu, di sini semalam.

Kerusi DUN Slim kosong selepas penyandangnya Datuk Mohd Khusairi Abdul Talib, 59, meninggal dunia di Hospital Bentong, Pahang pada 15 Julai lepas akibat serangan jantung ketika bermain golf di Awana Genting Highlands Golf & Country Resort.

Pada Pilihan Raya Umum Ke-14 (PRU14) pada 2018, Mohd Khusairi yang mewakili Barisan Nasional (BN) mengekalkan kerusi berkenaan dengan majoriti 2,183 undi menewaskan calon Parti Pribumi Bersatu Malaysia (Bersatu) yang bertanding atas tiket PKR, Mohd Amran Ibrahim dan calon PAS, Muhammad Zulfadli Zainal.

PRK DUN Slim merupakan PRK Ke-12 diadakan selepas PRU14.

Sebelas PRK yang diadakan sebelum ini ialah di DUN Sungai Kandis, DUN Balakong, DUN Seri Setia, Parlimen Port Dickson, Parlimen Cameron Highlands, DUN Semenyih, DUN Rantau, Parlimen Sandakan, Parlimen Tanjung Piai, Parlimen Kimanis dan DUN Chini.

Azmi berkata, Daftar Pemilih Induk 2019 dan Daftar Pemilih Tambahan Suku Tahun Pertama 2020 yang dikemas kini sehingga 16 Julai lepas akan digunakan bagi PRK DUN Slim dan akan mula dijual pada 5 Ogos.

Katanya, daftar pemilih tersebut mengandungi 23,094 pengundi yang terdiri daripada 22,815 pengundi biasa, 277 pengundi awal polis dan dua pengundi tidak hadir (PTH) luar negara.

“SPR menyasarkan 70 peratus pengundi akan keluar mengundi. SPR juga memohon kerjasama semua pihak termasuk pihak media dan parti-parti politik agar turut mengambil langkah untuk menyeru dan menggalakkan pengundi supaya keluar mengundi,” katanya.

Pengundi boleh membuat semakan daftar pemilih mulai 5 Ogos untuk mengetahui maklumat pusat mengundi, saluran mengundi dan nombor bilangan mereka melalui laman portal SPR (www.spr.gov.my) atau menghubungi talian 03-88927018 atau melalui SMS 15888 atau melalui aplikasi MySPR Semak.

Azmi berkata, bagi urusan permohonan undi pos luar negara dan dalam negara, permohonan mula dibuka semalam dan ditutup pada 13 Ogos.

Pegawai Daerah Muallim Shamsul Ridzuan Idris dilantik sebagai Pegawai Pengurus PRK DUN Slim dan beliau akan dibantu oleh empat orang penolong pegawai pengurus, katanya.

Azmi berkata, SPR juga bersetuju menubuhkan dua pasukan penguat kuasa kempen pilihan raya (PP-KPR) yang akan dianggotai oleh pihak polis, pihak berkuasa tempatan dan wakil-wakil calon yang bertanding untuk memantau semua aktiviti kempen pilihan raya sepanjang tempoh rasmi berkempen.

“SPR akan menggunakan Dewan Sri Tanjung, Majlis Daerah Tanjong Malim sebagai pusat penamaan calon dan pusat penjumlahan rasmi undi,” katanya.

Azmi berkata, seramai 689 petugas akan dilantik bagi mengendalikan proses PRK DUN Slim manakala sebanyak 13 pusat mengundi yang kesemuanya mengandungi 55 saluran akan digunakan untuk kemudahan mengundi.

“PRK ini dianggarkan memerlukan peruntukan sebanyak RM4.6 juta,” katanya.

Menurut Azmi, seramai 391 pengundi kurang upaya dikenal pasti bagi PRK itu yang akan mengundi di saluran satu dan 10 saluran baharu ditambah bagi mengelakkan jumlah pengundi terlalu ramai dalam satu saluran.

Azmi berkata, satu garis panduan pencegahan Covid-19 yang ditambah baik selepas PRK DUN Chini akan dikuatkuasakan bagi memastikan setiap proses dalam urusan pilihan raya tersebut selari dengan langkah-langkah kawalan penyebaran pandemik Covid-19 sebagaimana yang dinasihatkan Kementerian Kesihatan.

Beliau berkata, SPR turut menawarkan kepada mana-mana agensi kerajaan, pertubuhan bukan kerajaan (NGO), badan atau individu berkelayakan berminat menjadi pemerhati dalam proses PRK dari penamaan calon sehingga keputusan pilihan raya.

Permohonan menjadi pemerhati boleh dikemukakan kepada SPR mulai semalam  hingga 29 Julai melalui emel pilihanrayakecil@spr.gov.my. , katanya. – Bernama

See author's posts


Umat Islam digalak miliki takwim hijrah

KUALA LUMPUR: Setiap keluarga umat Islam digalakkan memiliki takwim hijrah  di kediaman masing-masing sebagai rujukan ataupun kompas kehidupan yang berkait dengan syariat Islam serta peringatan kepada tarikh  penting dalam kalendar Islam.

Menteri di Jabatan Perdana Menteri  (Hal Ehwal Agama) Datuk Seri Dr  Zulkifli Mohamad Al-Bakri berkata, segala ibadah dalam Islam perlu merujuk kepada tahun hijrah, dan  takwim berkenaan  amat penting dalam menentukan segala hari kebesaran,  haul  zakat, tempoh  iddah dan  umur baligh.

“Takwim memainkan peranan amat kritikal dalam pengurusan kehidupan manusia. Ia merupakan sistem masa berkait rapat dengan aktiviti sosial dan keagamaan serta urusan pentadbiran kehidupan seharian,” katanya kepada pemberita selepas melancarkan program Takwim Hijrah Kolej Sains Perubatan Antarabangsa Pusrawi (PICOMS)  di sini semalam.

Pada majlis itu, PICOMS, sebuah institut pengajian  tinggi milik Majlis Agama Islam Wilayah Persekutuan (MAIWP), melancarkan sebuah kalendar  Takwim Hijrah melalui kerjasama dengan I Quest Training & Consultancy   yang mempunyai ciri-ciri istimewa khusus kepada umat Islam sebagai panduan dan rujukan seharian.

Antara ciri dipaparkan  takwim itu  ialah sistem warna digunakan dan infografik serta simbol unik bagi menunjukkan tarikh penting dalam kalendar umat Islam, maklumat hari sesuai melakukan puasa sunat dan  membaca al-Quran, selain hari perayaan, cuti umum dan persekolahan.

Zulkifli berkata  Kempen 1 Rumah 1 Taqwim yang dilancarkan PICOMS juga  wajar diperluaskan agar seluruh masyarakat Malaysia mendapat makluman dan manfaat menggunakan takwim Islam itu  dalam kehidupan seharian. – Bernama

See author's posts


Kenaikan kadar RMT berkuat kuasa Ahad ini – Radzi Jidin

PUTRAJAYA: Kadar baharu Rancangan Makanan Tambahan (RMT) dinaikkan daripada RM2.50 kepada RM3.50 untuk Semenanjung dan RM3 kepada RM4 bagi Sabah, Sarawak serta Wilayah Persekutuan Labuan, berkuat kuasa mulai Ahad ini (6 November).

Menteri Kanan Pendidikan Datuk Dr Radzi Jidin dalam kenyataan hari ini berkata, pelaksanaan kadar baharu itu akan memanfaatkan seramai 791,477 murid penerima RMT di seluruh negara.

“Alhamdulillah, usaha KPM untuk menaikkan kadar RMT dapat dilaksanakan pada tahun ini.

“Ini merupakan antara komitmen saya dalam memastikan kualiti makanan RMT kepada murid yang memerlukan adalah terjaga,” katanya menerusi hantaran di laman Facebook rasminya hari ini.

Beliau berkata, pelaksanaan kadar baharu itu juga pastinya memberi kelegaan kepada pengusaha kantin sekolah yang menyediakan RMT.

“KPM komited melakukan yang terbaik untuk kelestarian pendidikan anak-anak generasi pewaris negara,” katanya.

Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2023 memaklumkan kerajaan menyediakan sejumlah RM777 juta iaitu peningkatan signifikan berbanding RM280 juta pada 2020 bagi tujuan pelaksanaan kadar baharu RMT. – Bernama

See author's posts


Forum tampilkan pelbagai perwakilan agama

KUCHING: Pusat Penerangan Islam Sarawak (SIIC) telah mengadakan forum melibatkan perwakilan pelbagai agama bagi menyampaikan mesej bertemakan “Keamanan dan Keharmonian: Membantu Tanpa Sempadan”, di sini pagi tadi.

Program tersebut merupakan sebahagian daripada pengisian sesi perjumpaan antara perwakilan pelbagai agama sempena sambutan ulang tahun SIIC ke-12 tahun ini.

Antara perwakilan yang turut serta ialah daripada Persatuan Buddha Malaysia Cawangan Sarawak Lim Teck Hui, Persatuan Buddha Kuching Pung Chee Haw, Majlis Spritual Bahai Sarawak Chin Chia Chau, Sangam Hindu Malaysia Prabhu Kripa Sindhu, Persatuan Kuil Sikh Sarawak Gurdial Singh A/L Pretum Singh, Gereja Katolik Kuching Uskup Agung Simon Poh dan Ustaz Muhammad llyas Muhammad Saleh daripada UiTM Kampus Samarahan.

SIIC menerapkan kepercayaan bahawa melalui perjumpaan seumpama ini semua pihak dapat berkomunikasi, lebih memahami serta dapat mengeratkan lagi hubungan silaturahim antara rakan-rakan dan masyarakat berlainan agama.

Selain itu, paparan video secara langsung tetamu khas, Kuan Chee Heng yang terkenal dengan gelaran ‘Uncle Kentang’ di pelbagai media sosial turut ditayangkan semasa program ini.

Turut hadir, Ketua Pegawai Eksekutif SIIC Zabariah Matali.

See author's posts


Kes baharu mingguan meningkat 21.5 peratus

KUALA LUMPUR: Sebanyak 14,525 kes baharu Covid-19 direkodkan pada Minggu Epidemiologi ke-42 (ME 42/2022) iaitu dari 16 hingga 22 Oktober, meningkat 21.5 peratus berbanding 11,957 kes dicatatkan minggu sebelumnya (ME 41), kata Ketua Pengarah Kesihatan, Tan Sri Dr Noor Hisham Abdullah.

“Bilangan kes tempatan Covid-19 meningkat sebanyak 21.6 peratus iaitu 14,493 kes berbanding 11,916 kes (bagi minggu sebelumnya),” katanya dalam kenyataan hari ini.

Dr Noor Hisham berkata, bilangan kes import pada ME 42 pula turun sebanyak 22 peratus dengan 32 kes dicatatkan berbanding 41 kes pada ME 41.

Bilangan kes kematian pada ME 42 naik sebanyak 70.6 peratus daripada 17 kes kepada 29 kes, manakala bilangan kes sembuh berkurangan 0.9 peratus kepada 11,078 kes berbanding 11,180 kes pada ME 41.

Dr Noor Hisham berkata purata kes aktif setiap hari bagi ME 42 ialah 24,867, iaitu turun sebanyak 9.4 peratus berbanding minggu sebelumnya.

Beliau berkata dari 25 Januari 2020 iaitu ME 4 hingga 22 Okt 2022 (ME 42) secara kumulatif sebanyak 4,880,005 kes baharu Covid-19 dicatatkan sementara kes sembuh yang direkodkan ialah 4,816,278.

Katanya, kumulatif kes kematian yang dicatatkan bagi tempoh sama adalah sebanyak 36,444 kes dan kumulatif kluster ialah 7,087 kluster dengan lapan kluster masih aktif.

Dr Noor Hisham berkata, jumlah kemasukan pesakit Covid-19 ke fasiliti kesihatan iaitu hospital dan Pusat Rawatan Covid-19 Berisiko Rendah (PKRC) awam bagi setiap 100,000 penduduk secara keseluruhan naik sebanyak 6.9 peratus pada ME 42 berbanding ME 41.

Jumlah kemasukan pesakit kategori satu dan dua naik sebanyak 18.2 peratus manakala jumlah pesakit kategori tiga, empat dan lima meningkat 9.5 peratus.

Sementara itu, Dr Noor Hisham turut mengucapkan Selamat Menyambut Deepavali kepada penganut agama Hindu di seluruh negara dan mengingatkan orang ramai supaya terus mengamalkan norma baharu dengan memakai pelitup muka terutama di kawasan sesak dan sempit. – Bernama

See author's posts


Masyarakat Tanjong Datu sokong GPS

LUNDU: Masyarakat Tanjong Datu bersatu hati memberi sokongan padu kepada Kerajaan Sarawak pimpinan Gabungan Parti Sarawak (GPS).

Menurut Ahli Dewan Undangan Negeri (ADUN0 Tanjong Datu, Datuk Amar Jamilah Anu, kerajaan yang diterajui Ketua Menteri merangkap Presiden Parti Pesaka Bumiputera Bersatu (PBB), Datuk Patinggi Abang Johari Tun Openg itu bersifat sentiasa prihatin dan menjaga kepentingan rakyat terutamanya ketika penularan wabak Covid-19, di negeri ini.

“Sepanjang pelaksanaan Perintah Kawalan Pergerakan (PKP), GPS menjadi tulang belakang kerajaan dengan menyediakan pelbagai inisiatif dan sumbangan untuk membantu rakyat di Sarawak,” katanya ketika mempengerusikan Mesyuarat Ahli Jawatankuasa Parti PBB Cawangan Tanjong Datu 2020, semalam.

Dalam pada itu, beliau mengucapkan terima kasih kepada Badan Induk, Pergerakan Wanita, Pergerakan Pemuda dan Beliawanis Tanjong Datu yang sentiasa bekerjasama dan sentiasa bersedia dalam apa jua keadaan.

“Kerjasama ini dapat dilihat apabila negara dilanda Covid-19 dan ia tidak menghalang untuk memainkan peranan masing-masing bagi membantu rakyat di Tanjong Datu,” ujarnya.

Jamilah menegaskan, PBB Tanjong Datu bersedia menghadapi sebarang kemungkinan jika pilihan raya umum (PRU) atau Pilihan Raya Negeri ke-12 (PRN-12) diadakan dalam masa terdekat.

Menurutnya, selaku wakil rakyat beliau akan memastikan penerangan mengenai PBB dan GPS dengan norma baharu termasuk panduan pencegahan Covid-19 semasa PRU dan pilihan raya kecil (PRK) serta senario politik terkini dan perancangan strategik ke arah PRN-12 turut diadakan.

“Ini termasuk penerangan tentang Perkembangan Jerayawara GPSTanjong Datu dan Projek Penambahbaikan Rumah Miskin Sarawak (PPRMS) Tanjong Datu,” ujarnya.

Oleh Diyana Samsuddin

See author's posts


Aplikasi Bandar Pintar diperluas

yang dilaksanakan oleh Majlis Bandaraya Miri (MBM) akan diperluas ke Kuching, Sibu, Bintulu dan ke kawasan-kawasan lain di seluruh Sarawak.

Ketua Menteri, Datuk Patinggi Abang Johari Tun Openg berkata, Kerajaan Sarawak kini memantau keberkesanan aplikasi itu dalam memberi perkhidmatan kepada warga Miri sebelum ia diperluas ke bandar lain di Sarawak.

“Pihak MBM sudah ada perkhidmatan aplikasi bandar pintar, saya lihat banyak, antaranya papan tanda digital, taman selamat, pusat arahan, parit pintar, bas pintar, trak pintar dan Miri-Cares.

“Dan inilah perkhidmatan yang kita beri kepada rakyat kita di Miri.

“Dengan kata lain, Miri akan dihubungkan ke Kuching.

Begitu juga dengan bandar-bandar lain yang telah kami kenal pasti, jika aplikasi bandar pintar ini berkesan,kita akan memperluaskan aplikasi ini ke Kuching, Sibu dan Bintulu.

Kemudian, ia akan diperluas ke kawasan lain yang mana seluruh Sarawak akan menjadi Smart Sarawak (SS),” katanya.

Beliau berkata demikian pada Majlis Perasmian Miri Bandaraya Pintar yang diadakan di hotel terkemuka di sini, semalam.

Abang Johari berkata, Miri dipilih sebagai model bandar pintar pertama di negeri ini kerana kerana ia mempunyai semua sektor termasuk pelancongan,pendidikan dan agensi kerajaan tempatan.

Objektif pelaksanaan Bandar Pintar ini ialah untuk meningkatkan kecekapan dan keberkesanan penyampaian perkhidmatan MBM kepada warganya selari dengan usaha kerajaan memacu negeri ini ke arah ekonomi digital.

Dalam pada itu, beliau berkata,langkah diambil Kerajaan Sarawak sebagai tepat ketika melancarkan ekonomi digital tiga tahun lalu.

“Semasa kita beralih ke arah ekonomi digital tiga tahun yang lalu, ramai yang tidak yakin apa yang ingin saya laksanakan.

“Tetapi sejak penularan pandemik Covid-19 menyebabkan rakyat semakin sedar akan kepentingan teknologi digital termasuk dalam urusan e-perniagaan,jual kuih-muih menggunakan telefon dan sebagainya,” ujarnya.

Oleh LIONG CHAI LING

See author's posts


Klinik satelit bakal dibina di Tabuan Jaya

KUCHING: Presiden Parti Bersatu Rakyat Sarawak (SUPP), Dato Sri Dr. Sim Kui Hian berkata calon Gabungan Parti Sarawak (GPS) Batu Lintang, Sih Hua Tong seorang yang sentiasa prihatin kepada rakyat.

Dr Sim berkata, Sih telah mengenal pasti satu kawasan di mana kerajaan boleh membina sebuah klinik satelit untuk keperluan seramai 120,000 penduduk di Tabuan Jaya.

Beliau menerangkan klinik satelit adalah di antara hospital kerajaan dan pakar yang akan diterapkan dalam sistem kerajaan.

“Ini adalah untuk memudahkan akses kepada kemudahan kesihatan,” katanya ketika memantau lokasi klinik satelit tersebut di sini, semalam.

Memandangkan kawasan tersebut adalah padat dengan kesesakan lalul intas, Dr Sim berkata adalah penting untuk para pesakit tiba di hospital atau klinik berdekatan dengan segera ketika kes kecemasan.

Katanya, kemudahan kesihatan adalah penting seperti apa yang berlaku dalam pandemik Covid-19 demi kesihatan semua.

Dengan hospital KPJ kurang digunakan, Dr Sim berkata banyak bilik boleh digunakan untuk pelbagai kemudahan kesihatan.

Beliau memberi jaminan bahawa sekiranya Sih memenangi pilihan raya ini, ini akan menjadi satu kenyataan kepada penduduk di Tabuan Jaya.

Beliau berkata ini adalah masa untuk orang ramai memberi sokongan kepada Sih untuk berkhidmat menerusi satu platform yang besar.

Sih masih berkhidmat walaupun pernah kalah dalam dua pilihan raya yang lepas dan memiliki semangat yang baik.

“Saya percaya para pengundi adalah bijak dan boleh melihat sendiri apa yang Sih telah lakukan di mana dia mempunyai rekod perkhidmatan yang amat baik selama 10 tahun ini,” katanya.

Satelit klinik ini akan menjadi satu kenyataan sekiranya Sih dipilih, kata Dr Sim.

“Kami berharap para pengundi boleh memberi Sih satu peluang untuk memberi transformasi kepada Batu Lintang,” katanya.

Oleh CONNIE CHIENG

See author's posts


Tubuhkan pusat pemulihan dadah untuk wanita

KUCHING: Kerajaan digesa untuk menubuhkan pusat pemulihan dadah untuk wanita di Sarawak.

Menurut Pengerusi Persatuan Mencegah Dadah Malaysia (PEMADAM) Sarawak, Datuk Abdul Karim Rahman Hamzah, ketiadaan pusat pemulihan dadah untuk wanita di Sarawak menyukarkan proses pemulihan dijalankan dengan efektif.

“Setakat ini, Sarawak tidak mempunyai pusat pemulihan yang dikhaskan untuk wanita dan setelah ditahan, mereka akan dihantar ke pusat pemulihan di Bachok, Kelantan.

“Oleh yang demikian, ia agak sukar untuk ahli keluarga datang untuk menjeguk bagi memberikan sokongan moral terhadap mereka sedangkan kita tahu sokongan moral daripada pihak keluarga atau saudara amat penting dalam proses pemulihan mereka,” ujarnya.

Beliau berkata demikian semasa sidang media mengenai PEMADAM di sebuah hotel yang terkemuka, di sini, semalam.

Tambahan itu, beliau yang juga merupakan Menteri Belia dan Sukan Sarawak berkata tragedi yang berlaku di Miri pada Januari 2021 perlu dijadikan pengajaran agar ia tidak berulang kembali.

“Meskipun pesalah lelaki dan perempuan diletakkan di dalam sel yang berasingan, akan tetapi kita tidak dapat menjangka perkara yang akan berlaku seperti lokap Balai Polis Pusat Miri di mana seorang tahanan remaja perempuan berumur 16 tahun dirogol oleh tahanan lelaki dari sel yang berasingan.

“Ini jelas menunjukkan bahawa kaedah yang lebih baik dan selamat adalah dengan meletakkan tahanan yang berbeza jantina di tempat yang berasingan bagi mengelakkan tragedi seperti ini berulang kembali,” jelasnya.

Oleh RYNNA SHA’ERRA

See author's posts


RM30 juta naik taraf Semenggoh

KUCHING: Kerajaan Sarawak memperuntukan sebanyak RM30 juta kepada Sarawak Forestry Corporation (SFC) untuk menaik taraf kemudahan melibatkan infasktruktur dan aksesibiliti di Pusat Hidupan Liar Semenggoh.

Ketua Menteri Datuk Patinggi Abang Johari Tun Openg berkata, ia termasuk untuk menaik taraf kemudahan dan fasiliti yang merupakan pelan pembangunan tersebut yang dibahagikan kepada tiga bahagian sebagai tarikan pelancongan.

“Yang pertama adalah kita naik taraf pintu masuk utama pusat ini dan akan menambah kemudahan kenderaan ‘buggy’ untuk kemudahan pengunjung masuk dari pintu utama sehingga ke dalam yang mana diuruskan oleh SFC.

“Kedua adalah kita bina Taman Botani kerana di sini banyak tumbuh-tumbuhan tropika yang mempunyai nilai dan penting untuk kita pelihara selain akan mempunyai kemudahan makmal kajian.

“Dan seterusnya kita melihat fasiliti lain yang boleh dibangunkan seperti habitat haiwan liar lain, penanaman orkid serta menaik taraf kemudahan jalan menggunakan kayu berbanding konkrit sesuai dengan usaha kita memelihara hutan ,” katanya.

Beliau berkata demikian pada sidang media selepas Majlis Perletakan Batu Asas untuk Semenggoh Rainforest Discovery Centre dan Pelancaran Sambungan Internet bertempat di Pusat Hidupan Liar Semenggoh

Menurutnya, kesemua fasiliti yang dinaik taraf tersebut akan dihubungkan antara satu sama lain dan pada masa yang sama Kerajaan Sarawak turut menaik taraf kemudahan internet.

“Sehubungan itu kita turut menaik taraf capaian internet pantas di sini yang mana akan dilaksanakan oleh Sarawak Multimedia Authority (SMA).

“Dengan adanya internet pantas di pusat ini, ia akan membolehkan pengunjung berhubung dengan dunia luar mengenai apa yang ada di Semenggoh.

“Mengenai teknologi maklumat (IT), kita juga akan bangunkan perhubungan masa sebenar (real time connectivity) dan ia adalah pendekatan baru pelancongan kita selain dapat memasarkan Sarawak sebagai destinasi semula jadi,” jelasnya.

Ujarnya, dengan adanya semua kemudahan tersebut dalam masa lima tahun ini, ia pasti akan dapat menarik lebih banyak masyarakat luar datang ke negeri ini.

Turut hadir Menteri Pelancongan, Kesenian dan Kebudayaan Datuk Abdul Karim Rahman Hamzah, Menteri Muda Pembangunan Bandar dan Sumber Asli Datu Len Talif Salleh, Ahli Dewan Undangan Negeri (ADUN) Batu Lintang Lo Khere Chiang dan Ketua Pegawai Eksekutif SFC Zolkipli Mohamad Aton.

Oleh Zarina Abdullah

See author's posts


Lima pendaki wanita azam tawan Everest Base Camp

MENTERI Pembangunan Wanita, Keluarga dan Masyarakat Datuk Seri Rina Mohd Harun bergambar kenangan pada Majlis Flag-Off Bagi Pelepasan 15 Pendaki Wanita Ke Everest Base Camp sempena Sambutan Hari Wanita 2022 di Lapangan Terbang Antarabangsa Kuala Lumpur (KLIA) semalam. • Foto BERNAMA

SEPANG, 8 Mac (Bernama) — Seramai 15 pendaki wanita negara membawa misi membentangkan kemeja-T gergasi bersaiz 250 XL menerusi misi Everest Base Camp (EBC) Mountaineering De Femina sempena sambutan Hari Wanita 2022.

Majlis pelepasan ekspedisi pendaki wanita berusia antara 22 dan 56 tahun itu hari ini disempurnakan Menteri Pembangunan Wanita, Keluarga dan Masyarakat Datuk Seri Rina Harun di Lapangan Terbang Antarabangsa Kuala Lumpur (KLIA), pagi tadi.

Bercakap selepas majlis pelepasan itu, Rina mendoakan perjalanan dan pendakian kesemua peserta ke Everest berjalan lancar serta berharap semangat yang ditonjolkan mereka akan menjadi sumber inspirasi kepada wanita lain.

“Kejayaan pendakian mereka ke EBC bukan sahaja membawa nama wanita malah bawa nama Malaysia.

“Inilah sumbangan wanita hebat kepada negara. Kejayaan mereka kelak akan jadi bukti bahawa golongan wanita boleh berada di mana sahaja,” katanya.

Rina berkata ekspedisi melibatkan pelbagai peringkat terdiri daripada pelajar, tenaga pengajar dan penjawat awam itu bertepatan dengan tema sambutan Hari Wanita 2022 iaitu Saksama Bersama kerana ia mencerminkan semangan berpasukan yang ditonjolkan kesemua peserta.

Sementara itu, ketua misi tersebut Prof Madya Dr Farha Abdol Ghapar, 45, berkata semua peserta amat teruja memulakan misi pendakian ke EBC selepas tertangguh sejak 2020 akibat pandemik COVID-19.

“Kami telah buat segala persediaan rapi sejak 2019. Latihan kami lakukan hingga ke Filipina sebelum pandemik COVID-19 melanda. Doakan pendakian selama 12 hari kami ini selamat,” katanya.

Beliau berkata ekspedisi itu melibatkan pendakian sejauh 130 kilometer sebelum menawan EBC setinggi 5,364 meter.

“Bila tiba di EBC, kami akan bentang T-shirt bersaiz gergasi untuk dicatatkan dalam Malaysia Book of Records,” katanya.– BERNAMA

See author's posts


50 Ketua Kaum, Ketua Masyarakat hadiri Bengkel Adat Iban 1993

BINTULU: Seramai 50 Ketua Kaum termasuk Ketua Masyarakat dari Daerah Tatau menghadiri Bengkel Adat Iban 1993.

Pemancha Daerah Tatau, Geronsen Jubin berkata, bengkel tersebut bertujuan memberikan ilmu pengetahuan berhubung Adat Iban khususnya untuk pemimpin akar umbi.

“Bengkel atau seminar ini memberi banyak manfaat kepada ketua kaum dalam usaha memimpin sesebuah rumah panjang,” katanya.

Beliau berkata demikian ketika ditemui semasa majlis penutupan bengkel tersebut di salah sebuah hotel terkemuka di bandar ini.

Bengkel tersebut diadakan berkaitan dengan Adat Iban 1993 termasuk Adat Berumah dan Berkebun, Adat Pemati dan Tebalu, Adat Belaki Bebini dan lain lain yang berkaitan dengan Adat Iban 1993.

Menurutnya, dengan bengkel tersebut juga akan memantapkan lagi pentadbiran dan peranan mereka sebagai ketua rumah panjang.

“Nilai, budaya, peraturan dan gaya hidup diselami dalam membantu kemudahan asas pengetahuan mereka sebagai seorang pemimpin,” katanya.

Sehubungan itu beliau berharap bengkel seumpama itu akan diteruskan pada masa akan datang dengan melibatkan lebih ramai lagi penyertaan.

Turut hadir Ketua Majlis Adat Istiadat Sarawak Datu Ronnie Edward dan Pegawai Tadbir Daerah Tatau Winnie anak Dian.

See author's posts


120 kes kebakaran rumah panjang sejak 2015

KUCHING: sebanyak 120 kes kebakaran melibatkan rumah panjang di Sarawak direkodkan sepanjang tempoh tahun 2015 hingga 31 Julai 2020.

Pengarah Jabatan Bomba dan Penyelamat Malaysia (JBPM) Negeri Sarawak berkata, Khirudin Drahman@Hussaini, zon Sibu mencatatkan jumlah panggilan kebakaran paling banyak iaitu sebanyak 38 panggilan manakala zon Kuching tidak menerima sebarang kebakaran.

“Balai Bomba dan Penyelamat Marudi mencatatkan jumlah panggilan tertinggi iaitu sebanyak 17 panggilan kebakaran rumah panjang bagi tempoh lima tahun kebelakangan ini,” katanya.

Beliau berkata demikian pada sidang media mengenai mengenai Penjelasan Isu Kebakaran Rumah Panjang di Bilik Seminar Ibu Pejabat JBPM Sarawak, semalam.

Tambahnya, sepanjang tempoh sebanyak 1, 074 pintu (40.9 peratus) yang terdapat dalam rumah panjang tersebut berjaya diselamatkan sementara 1,554 pintu lagi musnah terbakar.

“Anggaran kerugian yang dialami adalah sebanyak RM95,696,622 bersamaan 58 peratus manakala anggaran harta diselamatkan adalah sebanyak RM67,887,395 (42%)

“Tempoh waktu kejadian kebakaran rumah panjang yang tertinggi adalah antara jam 6.00 pagi 12.00 tengah hari iaitu sebanyak 37 peratus,” ujarnya.

Jelasnya, sepanjang tahun 2015 hingga 31 Julai 2020, punca kebakaran yang tertinggi adalah disebabkan oleh kegagalan elektrik iaitu sebanyak 45 peratus.

“Pelbagai langkah proaktif telah diambil dan sedang dipergiatkan oleh pihak jabatan termasuklah memperkasakan konsep 5E iaitu Pendidikan, Kejuruteraan, Pasukan Tindakan Kecemasan, Penguatkuasaan dan Insentif Ekonomi melalui pendekatan ‘total fire cover’ bagi mencegah serta mengurangkan kes kebakaran rumah panjang di negeri ini,” katanya.

Oleh Nur Ain Otsman

See author's posts


SAJAK

Sulingan Jiwa dan Pelahiran Makna

Oleh Mohidin Haji Malek

SAJAK merupakan puisi Melayu moden yang berbentuk bebas dan tidak terikat pada jumlah baris, perkataan sebaris, rangkap, rima dan sebagainya. Sifat bebas yang dimiliki oleh sajak bermaksud keupayaan dan kesediaan sajak terhadap penerimaan bentuk-bentuk yang terdapat sama ada daripada puisi tradisional mahupun kemunculan bentuk-bentuk baharu yang dihasilkan berdasarkan kreativiti dan sensitiviti penyair atau penggabungan daripada bentuk-bentuk yang sedia ada. Kebebasan sajak dalam aspek bentuk dapat dilihat melalui cara penghasilan dan penulisannya. Namun, sajak masih lagi terikat dengan penerapan dan penggunaan bahasa sebagai medium penyampaian.

Andai diimbas kembali pandangan Za’ba, beliau menyatakan bahawa puisi ialah karangan berangkap. Katanya, puisi tidak memakai perenggan seperti prosa. Rangkap puisi lama (puisi konvensional) terdiri daripada baris tetap dan seimbang manakala puisi moden (sajak) ternyata sudah melanggar ciri konvensional seperti yang terdapat pada pantun dan syair.

Menurut Muhammad Haji Salleh, sajak ialah bentuk sastera yang kental dengan muzik bahasa serta kebijaksanaan penyair dan tradisinya. Takrifan ini menjelaskan bahawa sajak itu indah dan merdu (apabila dideklamasikan). Seperti H.B Jassin, Muhammad Haji Salleh tetap mempertahankan bahawa sajak yang baik ialah sajak yang indah bahasanya dan dapat melancarkan kebijaksanaan  (tidak kosong atau sekadar bombastik semata-mata).

Bagi Samuel Taylor Coleridge, beliau mendefinisikan puisi sebagai ‘kata-kata terbaik dalam susunan terbaik’ (the best words in the best order).  W. H. Auden, penyajak British-Amerika yang terkenal dengan cara penulisan yang stilistik, menyatakan bahawa seorang penyajak, melangkaui perkara lain, ialah seseorang yang amat mendalam cintanya terhadap bahasa (A poet is, before anything else, a person who is passionately in love with language).

Daripada pendefinisian yang dipetik daripada ketiga-tiga tokoh di atas, sajak berupa puisi moden yang menekankan keindahan yang diserlahkan lewat pemilihan dan penggunaan diksi-diksi yang terbaik atau sesuai bagi melahirkan suatu karya yang termuat dengan unsur kebijaksanaan atau ilmu.

Lantaran hal yang sedemikian, untuk bergiat dalam dunia pengkaryaan, tanpa mengira bentuk genrenya, kemahiran dalam bidang kebahasaan amat dituntut. Dalam konteks penulisan sajak, sifatnya yang ekonomis dari segi pembentukan bait-bait dalam sesuatu rangkap bagi melahirkan sebuah naratif lengkap yang bukan sahaja mampu diselami, ditaakuli, difahami serta dihayati oleh khalayak pembaca, bahkan menghadirkan cabaran dalam bentuk kekuatan daya pemerhatian, pemikiran dan pelontaran idea. Tafsiran ‘kata-kata terbaik dalam susunan terbaik’ melangkaui sempadan tafsiran yang lebih luas. Kata-kata terbaik dalam susunan yang terbaik yang tidak membawa apa-apa maksud atau kesan, tidak akan menjadikan atau mengkategorikannya sebagai sebuah karya yang terhasil sebagai sajak yang baik.

Penulis buku The Song of Soul, Khan Eagle menyatakan bahawa sajak bukan sekadar menyatakan sama ada apa-apa yang terlintas dalam fikiran anda, mahupun menyusun atur kata-kata indah dalam sesuatu baris. Sajak berupa penyulingan jiwa menjadi rima yang bermakna (Poetry is neither saying whatever crosses your mind, nor juxtaposing some fancy words in a line. Poetry is distilling your soul into a meaningful rhyme).

Erica Jong, penyajak dan novelis Amerika pula menyatakan bahawa, perkara yang menjadikan anda penyajak ialah anugerah dalam bidang bahasa, keupayaan untuk melihat ke dalam nubari sesuatu perkara serta kebolehan untuk menangani bahan-bahan di luar daya sedar. Apabila kesemua elemen ini bergabung, anda seorang penyajak.  Namun, terdapat suatu gimik yang menjadikan anda penyajak. Tidak terdapat apa-apa juga formula baginya (What makes you a poet is a gift for language, an ability to see into the heart of things, and an ability to deal with important unconscious material. When all these things come together, you’re a poet. But there isn’t one little gimmick that makes you a poet. There isn’t any formula for it).

Definisi serta pengutaraan petikan kata-kata tokoh-tokoh terkemuka di atas sekadar sebagai imbas kembali yang diharapkan dapat memugar semula ingatan penulis makalah dan khalayak pembaca tentang genre yang akan diulas dan diperkatakan dalam siaran kali ini. Sememangnya apabila berbicara tentang sajak, definisi ‘kata-kata terbaik dalam susunan terbaik’ sering menggelincirkan laras pemikiran umum terhadap komponen-komponen lain yang membentuk kerangka binaan sesebuah sajak.  Hal yang sedemikian mengakibatkan sesebuah sajak yang dihasilkan menjadi hambar dan kurang bermutu.

Pada minggu lalu, telah dimuatkan tiga buah puisi dalam ruangan ini, iaitu “Membisu Kerana Dusta” karya Adam Buck Lee, “Kemahsyuran”tulisan Iffah Imani dan “Seagam Teratak Kasih Bonda” nukilan Muhammad Jazuli Madenan @ Asseman.

Saudara Adam Buck Lee dan Muhammad Jazuli bukanlah individu baharu arena kepenulisan sajak. Malah, karya-karya mereka pernah beberapa kali tersiar dalam akhbar. Sajak “Membisu Kerana Dusta” berupa sajak yang berbentuk prosaik atau ditulis dalam bentuk prosa, namun mengekalkan unsur kepuitisan dan keindahan. Lewat sajak ini, Adam meluahkan rasa kesal akan sikap seseorang yang berjauhan yang bukan sahaja bersikap membisu atau acuh tidak acuh, akan tetapi turut melemparkan cercaan dan kata nista. Sajak beliau dimulakan dengan kalimat, sepinggan dusta retak di kolam sifat lalu terhambur deraian perca nista. Memang terkesan unsur kepuitisan dalam pembinaan kalimat ini, namun demikian, dari segi pemilihan diksi atau pembentukan imejan, sikap berhati-hati dalam penyesuaian unsur keindahan dan ketepatan serta unsur lojik harus diberikan perhatian khusus. Dalam konteks sajak ini, pemilihan kata “sepinggan”, “retak”,  “kolam” dan “perca”.  Persoalan yang terbit adalah, adakah dusta yang sepinggan itu yang retak di atas kolam sifat atau pinggan yang mengandungi dusta itu yang retak ketika jatuh di kolam sifat? Harus diambil perhatian juga bahawa terdapat persempadanan makna antara perkataan retak berbanding perkataan pecah. Retak tidak akan menghasilkan serpihan tajam yang mampumelukakan. Manakala kata perca kurang sesuai dalam konteks pemaknaan bagi menautkan idea yang ingin diketengahkan pengkarya. Pengkarya memiliki masa dan ruang untuk memurnikan sajak ini menjadi sebuah sajak yang kuat. Sebagai memugar ingatan, dipaparkan sajak berkenaan seperti yang berikut;

Membisu Kerana Dusta

Sepinggan dusta retak di atas kolam sifat lalu terhambur deraian perca nista. Garis runcing berterusan mengerat telapak jiwa, dan setiap kali mengutip serpih itu aku teresak-esak duka dan tidak mampu mengelus nikmat bahagia. Terfikir sejenak kenaifan yang menjahit diri ketika itu meski menelan cantuman rawan sekali pun tidak mungkin boleh menyusup berpulang percaya. Di kejauhan sana kau diam tanpa bicara menghadang pandangan rancak mencipta kepalsuan tenang jernih dan terus memutar musim kering yang menguncup jalan penyelesaian setelah merecik manis durja kata.

Sajak “Kemahsyuran” nukilan Iffah Imani pada awalnya menimbulkan persoalan tentang kewujudan serta makna kata berkenaan.  Mungkinkan berlaku kesilapan saudari Iffah semasa proses penaipan? Adakah perkataan yang dimaksudkan adalah kemasyhuran yang terbit daripada kata akar masyhur? Lewat sajak ini, Iffah berbicara tentang suka dan duka yang dilalui untuk mengecapi nikmat ‘mendapat’ kemasyhuran atau ‘terkenal’ (seandainya perkataan kemasyhuran yang dimaksudkan). Kata mahsyur tidak terakam dalam kamus, lantas tidak membawa apa-apa makna yang khusus. Dalam konteks ini, dan seperti yang dinyatakan terdahulu, sikap berhati-hati dalam pemilihan diksi atau kata-kata harus diberikan perhatian khusus. Andai tersilap, akan memberikan kesan terhadap sajak berkenaan secara keseluruhannya. Kita imbas kembali rangkap pertama sajak yang dinukilkan oleh Iffah Imani.

Kemahsyuran

Kemahsyuran

Nikmat keriangan untuk semua

Kaki yang lemah akan digagah untuk meraih keriangan

Tubuh yang lemah akan digagah untuk merangkul keriangan

Tubuh yang gagah juga berkejaran bersama

Tidak sesekali meninggalkan segala ruang dan jurang

Lebih kejam dengan menikam pantas sekujur tubuh yang lemah

Menyakiti dengan rela

Walau perlu bernafas dalam lumpur

Satu energi yang kuat akan mengalir dengan deras

Bagaikan letusan letupan gunung berapi

Mendidih dengan hangat sekali

Sekali sekala bersama amukan dahsyat!

Apabila berlaku kesilapan seperti yang dinyatakan, proses penilaian sajak berkenaan menjadi agak sukar akibat ‘kekaburan’ yang timbul. Ulasan tidak dapat didasarkan pada andaian semata-mata, melainkan ketepatan maksud yang dihadirkan oleh pengkaryanya. Dalam konteks ini, pemurnian perlu dilakukan oleh Iffah. Beban kesilapan tidak dapat dilaraskan kepada pihak editorial memandangkan karya-karya yang disiarkan adalah seperti bentuk asal penerimaan bahan berkenaan bagi tujuan bimbingan.

Sajak “Seagam Teratak Kasih Bonda” karya Muhammad Jazuli Madenan memperlihatkan tahap peningkatan pengkaryanya. Sajak ini diolah secara baik di samping sifat berhati-hati. Muhammad Jazuli memilih diksi yang sesuai bagi menerapkan ‘roh’ dalam sajak berkenaan. Pun demikian, baris ketiga dan keempat pada rangkap ketiga, dicadangkan diubah menjadi usah khianati tulus cintanya, setia sabar santuni tingkah usianya. Secara keseluruhannya, sajak ini baik.

Seagam Teratak Kasih Bonda

Andainya dirimu pulang

teratak bonda pasti menggamit megah hadirmu

pandanglah tiap ceruk

ada lakaran pengorbanan

ada kisah-kisah pengalaman.

Di situlah

abadinya kesabaran bonda

bersama jerih payahnya

menyulam keperibadian insan

pada ruang jiwa dan fikirmu yang kontang.

Santunilah

mekar-mekar kasih bondamu

janganlah dikau khianati tulus cintanya

sabarlah melayani tingkah usianya

asbab kasih bondamu jua

dirimu sejahtera.

Kausiramilah

kuntum-kuntum kenangan itu

pasakkan teratak nan agam ini

silaturrahmi

di puncak bahagia.

Meneliti dan menaakuli ketiga-tiga buah sajak yang dihasilkan, masih terdapat ruang untuk pemurnian dan penambahbaikan dilakukan bagi memantapkan lagi sajak-sajak berkenaan. Berdasarkan petikan kata-kata beberapa orang penulis tersohor dunia, perkara yang perlu diberikan perhatian ialah tahap kemahiran berbahasa. Oleh yang sedemikian, untuk menjadi penulis yang berjaya, prasyarat berkenaan perlu dan wajib dipenuhi. Rajin-rajinkan diri untuk membelek-belek kamus seandainya timbul kekaburan atau kesangsian dari segi pemahaman tentang sesuatu perkataan. Kata-kata yang dilahirkan dalam sesebuah sajak berupa ‘sulingan jiwa yang melahirkan makna’ seperti yang dinyatakan Khan Eagle, ‘sajak bukan sekadar menyatakan sama ada apa-apa yang terlintas dalam fikiran anda, mahupun menyusun atur kata-kata indah dalam sesuatu baris. Sajak berupa penyulingan jiwa menjadi rima yang bermakna’.

Kepada Adam Buck Lee, Iffah Imani dan Muhammad Jazuli Madenan @ Asseman, syabas dan tahniah. Giatkan usaha untuk terus berkarya.

Salam bahasa dan sastera. Bahasa Jiwa Bangsa.

See author's posts


Nelayan asing tidak serik?

TANJUNG MANIS: Agensi Penguatkuasaan Maritim Malaysia (APMM), Zon Maritim Tanjung Manis berjaya menahan sebuah Bot Nelayan Tempatan (BNT) Kelas B pada kedudukan lebih kurang 3.5 batu nautika barat laut Tanjung Manis sekitar jam 11.30 pagi kelmarin (25 Julai).

Pengarah Zon Maritim Tanjung Manis, Komander Maritim Mohd Ariz Md Kassim berkata, menerusi operasi dan melaksanakan rutin rondaan harian yang dilakukan oleh Maritim Malaysia di sekitar perairan Tanjung Manis, sebuah bot nelayan tempatan telah dikesan dalam keadaan mencurigakan.

“Hasil pemeriksaan mendapati bot nelayan tersebut telah melakukan kesalahan di bawah Seksyen 14(4)(b) Akta Perikanan 1985 iaitu tidak mengusahakan sendiri bot nelayan tersebut untuk menangkap ikan.

Kesemua empat kru termasuk tekong adalah lelaki warga tempatan dan berusia di antara lingkungan umur 23 tahun hingga 60 tahun,” katanya menerusi satu kenyataan media, petang semalam.

Katanya, bot berkenaan bersama peralatan menangkap ikan dan ikan campur anggaran 240 kilogram ditahan dan dibawa ke Jeti LKIM, Tanjung Manis untuk siasatan lanjut oleh Pegawai Penyiasat, Zon Maritim Tanjung Manis.

Ariz menegaskan Maritim Malaysia Zon Maritim Tanjung Manis telah menerima aduan daripada nelayan-nelayan tradisional bahawa masih terdapat nelayan kelas B dan C yang menunda ikan di kawasan yang tidak dibenarkan.

“Pihak kami akan sentiasa mempertingkatkan pemantauan, rondaan dan akan mengambil tindakan ke atas bot-bot yang melanggar serta menyalahi syarat-syarat perlesenan di bawah Akta Perikanan 1985.

“Sebarang aduan aktiviti jenayah serta kecemasan di laut, orang awam bolehlah menghubungi Pusat Operasi Maritim Malaysia Negeri Sarawak ditalian 082-432544 atau pun MERS 999 yang beroperasi 24 jam,” ujarnya.

Oleh Earl Anek

See author's posts


India nafi tembak tentera China

NEW DELHI: India menafikan tenteranya melintasi Garis Kawalan Sebenar (LAC) dan melepaskan tembakan di kawasan sempadan yang menjadi pertikaian dengan China di rantau Himalaya.

“Dalam apa jua keadaan Tentera India tidak melampaui LAC atau menggunakan kaedah agresif, termasuk menembak,” kata Kementerian Pertahanan dalam satu kenyataan pada Selasa.

Tentera Pembebasan Rakyat China (PLA) sebelum ini menuduh askar India secara haram menyeberangi LAC dan melepaskan tembakan amaran ke atas tentera China berhampiran tebing selatan Tasik Pangong Tso di wilayah Ladakh pada Isnin lalu.

India menyifatkan kenyataan PLA itu “satu usaha untuk mengelirukan masyarakat tempatan dan antarabangsa.”

“Misalnya, pada 7 September 2020, pasukan PLA berusaha untuk menghampiri kedudukan kami di sepanjang LAC dan apabila anggota mereka sendiri memutuskan untuk tidak melakukan, PLA melepaskan beberapa tembakan amaran dalam usaha menakut-nakutkan tentera sendiri,” kata kenyataan India itu, sambil menambah tenteranya “komited untuk menjaga keamanan dan ketenangan” di sepanjang sempadan.

Kementerian Pertahanan India menuduh China, berikutan peningkatan ketegangan di wilayah timur Ladakh sambil menegaskan Tentera India tidak melakukan tindakan agresif dan komited untuk melindungi kedaulatan negara.

Terdahulu, sumber Tentera India memberitahu Sputnik, askar kedua-dua negara berbalas tembakan amaran di sepanjang Garis Kawalan Sebenar (LAC) pada Isnin malam.

“India…komited untuk meredakan ketegangan di LAC, sebaliknya China terus melakukan provokatif.  Dalam apa jua keadaan Tentera lndia tidak melampaui LAC atau menggunakan cara yang agresif,” kata Kementerian Pertahanan India.

Menurut tentera India, pasukan Tentera Pembebasan Rakyat China (PLA) membuat percubaan untuk “mendekati satu daripada posisinya di sepanjang LAC” pada Isnin, tetapi dapat dihalang.

Sebelum ini,  tentera India dan China berbalas tembakan amaran di sepanjang Garis Kawalan Sebenar (LAC) di wilayah Ladakh, sumber Tentera India memberitahu Sputnik.

Kejadian itu berlaku berhampiran Tasik Pangong (Pangong Tso) di timur Ladakh pada Isnin malam.

Minggu lalu, Menteri Pertahanan China Wei Fenghe dan rakan sejawatannya dari India, Rajnath Singh, menyeru pertikaian sempadan itu diselesaikan secara damai.

Kedua-dua pemimpin itu berkata demikian semasa menghadiri mesyuarat menteri pertahanan Pertubuhan Kerjasama Shanghai (SCO) yang berlangsung di Moscow.

Ketegangan sempadan antara India dan China baru-baru ini semakin meningkat akibat pertempuran antara pasukan negara di sepanjang LAC.-Bernama

See author's posts


Info On Wheel di Marudi berjaya dilaksanakan

MARUDI: Sempena sambutan bulan kemerdekaan, Pejabat Penerangan Marudi berjaya melaksanakan Program Info On Wheel (IOW) disempurnakan di pekarangan bangunan Wisma Persekutuan Marudi.

Program ini merupakan salah satu medium penyampaian maklumat dasar kerajaan oleh Jabatan Penerangan Malaysia yang mula dilaksanakan pada 23 Januari 2020 sehingga semalam.

Program tersebut turut disertai Pejabat Pendaftaran Negara, Pejabat KEMAS, Jabatan Imigresen, Pejabat Suruhanjaya Koperasi Malaysia, Jabatan Tenaga Kerja, Pejabat RELA, Ambang Wira Sdn. Bhd dan semua agensi yang terlibat secara langsung dan tidak langsung.

Objektif program ini diadakan antara lain ialah untuk menyubur dan mengukuhkan semangat patriotisme dalam kalangan rakyat Malaysia serta menyebarluaskan maklumat dasar kerajaan.

Tema Hari Kebangsaan dan Hari Malaysia tahun ini “Malaysia Prihatin” yang mana menurut Pegawai jabatan Penerangan Daerah Marudi, Zaini Morshidi, tema tersebut bertepatan dengan aspirasi kerajaan bahawa seluruh rakyat Malaysia bersama-sama memerangi musuh yang belum dihapuskan iaitu Covid-19.

Manakala prihatin pula jelasnya menunjukkan inisiatif kerajaan yang merangkumi daripada aspek ekonomi, kebajikan dan kelansungan rakyat Malaysia.

Zaini berharap, sepanjang bulan kemerdekaan ini, beliau mengajak semua pihak bersama-sama menyemarakkan lagi semangat patriotisme dalam diri masing-masing.

“Tanam dan jagalah semangat patriotisme dalam diri masing-masing dan mudah-mudahan dengan ini rasa cinta kita kepada Negara tidak akan padam sampai bila-bila,” harapan Zaini.

Beliau menyeru kepada semua masyarakat tempatan agar sentiasa menjaga diri dengan mengamalkan norma baharu supaya selamat daripada dijangkiti wabak Covid-19.

Sehubungan itu Pejabat Penerangan Marudi akan mengadakan sebanyak 20 aktiviti sempena program IOW termasuk di rumah panjang, di kawasan DUN Marudi dan DUN Mulu.

Oleh Jiku Juguong

See author's posts


Soon Heng Simanggang laksana khidmat sosial pendidikan

Jika anda seorang penduduk yang menetap di Bandar Simanggang semenjak 20 tahun yang lepas maka nama Kesatuan Soon Heng di sini mungkin tidak asing lagi di telinga diri masing-masing.

Ini kerana Kesatuan Soon Heng Simanggang amat terkenal dengan khidmat sosial kebudayaan seperti menganjur Perarakan Dewa Dewi sempena Perayaan Cap Goh Mei atau Festival Hantu Lapar yang sering menarik perhatian penduduk di bandar ini.

Bagaimanapun di sebalik populariti mereka dalam melaksana aktiviti itu, mungkin ramai penduduk Sri Aman tidak menyedari bahawa Kesatuan Soon Heng Simanggang juga turut bertindak melaksana aktiviti khidmat sosial pendidikan di kawasan ini.

Salah satu aktiviti khidmat sosial pendidikan yang dilaksana oleh kesatuan berkenaan adalah lawatan ke Pusat Pemulihan Dalam Komuniti (PPDK) Stumbin bersempena dengan sambutan Hari Malaysia ke-47 pada September lepas.

Kunjungan ke pusat berkenaan telah pun diketuai oleh Setiausahanya, Goh Kaw Sze bersama dengan Ketua Pemuda, Tan Ting Lung, Ketua Wanita, Tan Mooi Hiang dan 11 orang ahli kesatuan yang lain.

Ketibaan rombongan kesatuan berkenaan telah disambut oleh Pegawai Jabatan Kebajikan Masyarakat (JKM) Sri Aman, Hazrul Ahmad, Penyelia PPDK Stumbin, Khadijah Kamil, Pengerusinya, Rozali Toman bersama dengan para petugas dan pelatih di situ.

Sebaik sahaja tiba, Rozali telah pun bertindak menyampaikan taklimat ringkas mengenai PPDK Stumbin yang telah ditubuhkan pada tahun 2018 dan menjadi PPDK ‘termuda’ di Bahagian Sri Aman buat masa sekarang.

“Buat masa kini, PPDK Stumbin sedang beroperasi di bangunan lama Masjid Kampung Stumbin dengan pihak kami amatlah mengalu-alukan tindakan orang ramai yang mahu memberi sumbangan kepada pusat ini nanti.

“Sumbangan itu nanti pasti akan dapat mewujud suasana pembelajaran yang lebih kondusif di PPDK ini…justeru jika ingin berbuat demikian maka bolehlah menghubungi kami di talian 0147011292 bagi tujuan urusan lanjut kelak,” kata Rozali.

Sementara itu Goh ketika ditemui memberitahu antara tujuan utama lawatan ini diadakan adalah untuk meninjau tahap pembelajaran kondusif dalam PPDK Stumbin yang beroperasi di bangunan lama masjid lama di situ.

Selain meninjau tahap berkenaan, kehadiran Kesatuan Soon Heng Simanggang katanya juga adalah penting demi menguatkan semangat ibu bapa yang menemani sesi pembelajaran para pelatih (anak Orang Kelainan Upaya) masing-masing di situ.

“Dengan adanya lawatan ini maka Kesatuan Soon Heng Simanggang bukan sahaja dilihat aktif dalam melaksana aktiviti sosial kebudayaan dan keagamaan malah aktif dalam melaksana aktiviti sosial pendidikan di Daerah Sri Aman,” kata Goh.

Beliau juga menambah bahawa Kesatuan Soon Heng Simanggang turut menguruskan Tokong Ciyun dan Tadika Simanggang di samping mengelola pesta serta perarakan perayaan Cap Goh Mei di bandar ini pada setiap tahun.

“Kesatuan Soon Heng Simanggang akan terus melaksana khidmat sosial di sekitar kawasan Sri Aman bagi melengkapkan pembabitan kami dalam aspek kebajikan, keagamaan, pendidikan dan kebudayaan dalam daerah ini,” kata Goh.

Kesatuan Soon Heng Simanggang pada kunjungan berkenaan telah menyampaikan buah tangan kepada 28 orang pelatih di situ sebelum ia diakhiri dengan upacara mengibar bendera Jalur Gemilang secara bersama.

Oleh VALENTINE NGUMBANG

See author's posts


Biden dijangka umum bertanding semula minggu depan

WASHINGTON: Presiden Amerika Syarikat (AS) Joe Biden dilaporkan akan mengumumkan keputusan untuk bertanding semula pada minggu depan, lapor Xinhua.

Beberapa media di AS termasuk The Washington Post, The Associated Press dan Bloomberg, melaporkan berita itu pada Khamis.

Bagaimanapun, Rumah Putih belum mengeluarkan sebarang kenyataan berhubung laporan itu.

Sebelum ini, Biden, 80, telah berulang kali menyuarakan hasratnya untuk bertanding semula,     namun pengumuman rasmi mengenainya belum dibuat sehingga kini.

Pilihan raya presiden AS 2024 dijadualkan pada 5 November 2024. – Bernama-Xinhua

See author's posts


Sekitar Majlis Santapan Aidilfitri Agong, Raja Permaisuri di Istana Negara

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan berangkat ke Majlis Santapan Hari Raya Aidilfitri di Istana Negara di sini, hari ini.

Keberangkatan tiba Seri Paduka berdua di Dewan Santapan Utama, Istana Negara kira-kira 10.10 pagi diiringi Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail serta Timbalan Perdana Menteri Datuk Seri Dr Ahmad Zahid Hamidi.

Antara menteri yang hadir ialah Menteri Dalam Negeri Datuk Seri Saifuddin Nasution Ismail, Menteri Komunikasi dan Digital Fahmi Fadzil dan Menteri Pengangkutan Anthony Loke.

Selain itu, antara dif kenamaan yang hadir adalah Ketua Setiausaha Negara Tan Sri Mohd Zuki Ali dan Yang Dipertua Dewan Negara Tan Sri Rais Yatim.

Majlis itu turut disertai perwakilan asing, antaranya dari Singapura, Indonesia, Amerika Syarikat, Turkiye, dan Brunei.

Kira-kira 2,000 hadirin yang terdiri daripada penjawat awam, pemimpin masyarakat serta komuniti Orang Asli turut memeriahkan majlis itu.

Al-Sultan Abdullah dan Tunku Azizah kemudian berkenan meluangkan masa beramah mesra bersama hadirin.

Majlis santapan berkenaan dijadual berlangsung sehingga 2.00 petang ini. – Bernama

See author's posts


Manfaatkan Pustaka Negeri S’wak Sibu

SIBU: Masyarakat Sibu digesa untuk memanfaatkan kemudahan yang serba baharu di Pustaka Negeri Sarawak Sibu bagi memenuhi keperluan maklumat sambil mempertingkatkan ilmu pengetahuan.

Ketua Menteri Datuk Patinggi Abang Johari Tun Openg berkata, ini disebabkan budaya membaca harus begerak seiring dengan era digital dalam usaha membangunkan rakyat di negeri ini yang kaya ilmu pengetahuan.

“Negeri kita menuju ke arah negeri maju 2030 dan kita memerlukan seseorang yang berpengetahuan tinggi serta pandai memikirkan sesuatu ilmu yang baharu kalau kita hendak meningkatkan kedudukan sosioekonomi.

“Setakat ini masa depan kita sudah jelas untuk mencapai matlamat 2030. Apa yang perlu adalah menggalakkan anak-anak kita untuk mendapat ilmu yang setinggi-tingginya dan boleh bersaing dengan orang lain,” katanya.

Beliau berkata demikian semasa berucap pada Majlis Perasmian Pustaka Negeri Sarawak Sibu, semalam.

Abang Johari berkata, dengan mempunyai ilmu yang tinggi, masyarakat khasnya rakyat Sarawak dapat membantu membangunkan negeri ini.

Sebagai contoh katanya, kerajaan negeri bakal mempunyai stesen pengisian bersepadu yang mana majlis pecah tanahnya telah diadakan di Darul Hana, Isnin lalu.

“Ini semuanya berkisar kepada ilmu. Oleh itu, saya berharap penduduk di sini akan menggunakan pustaka ini untuk menambah ilmu bagi menjamin masa depan yang lebih baik untuk Sarawak,” ujarnya.

Sehubungan itu, Abang Johari berkata, Kerajaan Sarawak mewujudkan sekolah antarabangsa di negeri ini.

Jelasnya, sekolah ini memberi peluang kepada anak-anak yang berpendapatan rendah tetapi mempunyai keputusan cemerlang melanjut pendidikan bertaraf antarabangsa.

Dalam pada itu, Abang Johari turut melancarkan ‘Buku Pustaka Negeri Sarawak: our page-turning 20 years’ pada majlis tersebut.

Turut hadir Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Dato Sri Fatimah Abdullah, Setiausaha Kerajaan Negeri Datuk Amar Jaul Samion, Menteri Muda Pendidikan dan Penyelidikan Teknologi Dr Annuar Rapa’ee, Pengerusi Lembaga Pengurusan Pustaka Negeri Sarawak Tan Sri Datuk Amar Hamid Bugo, Ketua Pegawai Eksekutif (CEO) Pustaka, Dr Rashidah Bolhassan serta kenamaan lain.

Oleh Nurzilla Mohamad

See author's posts


Ngemeran adat asal kena masa pengabang

MAYA melah pinang seduai melaki bini mega dibiau kena minta berekat.

LEBUH orang bisi pengawa begulu berami baka maya begawai baka Gawai Antu, Gawai Umai, Gawai Tajau, Gawai Burung, Mangkung Tiang enggau semua pengerami gaga ati baka Melah Pinang, siti ari penggal atur pengawa orang ke berami nya miau pengabang ke dikumbai orang bebiau.

Biau pengabang tu sigi dipejalaika orang ba pun pengerami, iya nya udah bekau pengabang nyau jenuh udah duduk sereta mega penggal pengawa bukai, nitih atur sebuah-sebuah rumah panjai ke bempu pengawa, tauka orang sepintu bilik ke bempu pengawa, kelebih agi baka dalam pengerami melah pinang.

NGELALU PENATAI

Tuju biau dalam gulu tu kena ngelaluka penatai pengabang, kena merekat sida, sereta bepinta ka pengerai sereta pengelantang ari Petara.  Enti iya biau orang jadi melaki bini tauka biau melah pinang, tukang biau nya merekat seduai ke baru jadi ngena jalai biau, beniatka seduai sama panjai begulai, beranak betelesak enggau pangan diri.

Genteran biau pengabang ke dikenaka chuan dalam lambar tulis tu nya siti ari genteran biau ke selalu agi dikena orang miau pengabang ba menua Batang Ai, Skrang, Batang Lupar, Saribas enggau Krian, kelebih agi pati Saribas baka menua Paku, Rimbas, Padeh enggau Layar, sereta semua ai Krian baka Kabo, Melupa, Kerangan, Kawit, Drau, Mapar, Sebubu, Babang, Ulu Krian, Budu, Telik, Awik, Sebelak, Sebetan enggau semua genturung menua Krian ulu, tengah enggau ili.

Tukang biau endang dipilih ari sida ke tuai agi sereta bisi penemu nyadi lemambang enggau teleba bejaku ba mua bala mayuh. Leka biau endang nitih tusun dalam leka sada benyawa baka pengap, renung enggau timang jalung tajapan biau tu enda dikangau baka sada benyawa ti disebut nya.

BEBIAU

Uji kitai sama ninga sereta belajar mimit ari biau pengabang tu.

O-ha! O-ha! O-ha!

Nama ke semetak inggar temekung?

Munyi ke masak chagak bedil kelutung.

Tebah Kemendan Tuan Menggung,

Didinga ari pun Semambu Ngandung

Kunjung-kunjung nyadi benung Tajau Bujang,

Kebungka burung tiung lelaki.

Nama ke semetak inggar didinga?

Munyi ke masaak chagak bedil temaga

Tebah bini Tuan Raja

Didinga ari Singapura

Pansa geruda kapal bekejang,

Ngadap ka leka matahari mati.

Nama ke semetak inggar bemunyi?

Munyi ke masak chagak bedil besi,

Tebah bini tuan Tawi,

Didinga ari tisi langit lati,

Lanji-lanji tengkak sawang.

Ari nya baru aku ngangau ka

Ribai ke datai ari tasik besai

Ledung linang,

Betumpu alau, berimbai ruai,

Enggau Menyalin Bungai,

Tutup Temaga Lawai Bunsu Garai,

Berumah di rantau panjai

Tinggang telesai bungai engkuang.

Ngangau ka Chendung Lempung Pelingan,

Puchung begantung nengah bulan,

Bunsu Bundan, orang tau nangga

Gam gigi gumbang.

Rumbai tu beranak ka Endu Pupu Kebul Bebuli

Tu indu pemadu nama,

Dikumbai Dayang Tekang Mau Tuchi

Rega nengeri  siti menua

Beranakka Lulung datai ari

Segupung Ati Tanah

Sembah di kelasah pandan bekuang.

Beranakka Kumang

Nepan di taking apung beluyah

Menyadi Saripah Aka Tuan,

Jadi enggau Sigi Beru Hari

Ninggang kunchi guntur beringgang,

Jadi enggau Sigai Beru Lemai

Ninggang telesai ujan sayang.

Nya orang ngemeran ka batu pesuk

Teman tunjuk jari lima

Ai belambuk ngampuh ke menua.

Nya menua Apai Miga

Betanduk ngena, umba ketapu

Buok galung bauh ngelagetang.

Rumbur ka Sibau rambuk bulu

Menua ampa raya tekebu,

Sebuah tukau bangkung langkau

Menua Lemandau datai ari ngelepau

Gumbang besabung.

Menua pating aur pengerindu

Lendu-lendu maguh ka

Ulu Belimbun Jawa.

Takang buluh ayu ngachuh ka ulu

Putih Menyala.

Nya menua Raja Bangka bedinding ngena

Gumbang menyadi.

Tuan Jandan bedinding hari

Sukadana Bebuli Ati.

Nya betampung enggau menua

Raja Segangga Gunggung

Penyadung Antu Tuah

Berimbai enggau Raja Segangga Ganggai

Penatai Antu Limpah,

Nya jadi enggau Kemeli Kemantan Padi

Diambi mimpi jadi raja.

Jadi enggau Kemelat Tampuk Lensat

Diambi kenyap tinduk lina.

Dia sida mai pengaruh,

Batu lementak bai ngabang

Ngambika tau nyelepak awak

Menua orang.

Batu duri bai ngabang

Ulih nemu di tuki ridan pengerang

Batu pabung mai ngabang

Ulih nemu di lampung tekalung pundang.

Taring uting babi ngelampai

Tanduk rusa mulai,

Gemala panggum tupai

Dibai orang tuai mansang nandai

Selit di punggai puting ilang.

Awakka gayu, awakka guru!

Awakka gerai nyamai!

Raja nguan menua!

Kami minta jalai bidik enggau lansik,

Minta betuah minta belimpah,

Minta gerai minta nyamai

Minta chelap minta embap.

Aku ngangau ka Petara Aki, Petara Ini,

Ngangau ka orang ke lama udah lelang,

Lama udah midang,

Sida ke udah parai, ke udah nadai,

Nya dikangau, ditesau,

Nya aku kumbai, aku lambai.

Nyaup aku ngupas padung, ngupas tilung,

Ngupas panggang, ngupas ruang,

Ngupas penuduk, ngupas peninduk,

Ngupas ruai, ngupas tikai.

Ngambika iya bau rengu, bau garu,

Bau empenit, bau bangkit.

Ngambika endur betunggah, endur besembah.

Ngambika tampak Tuan, tampak Sultan,

Tampak China, Tampak Belanda,

Tampak Laut, Tampak Bunut.

Tu endur besauh, endur belabuh

Endur betanya, endur bepinta.

Ngambika kami mansang, kami nyegang,

Kami ngebung baka langit

Entuchung baka bukit.

Ruai kami baka danau

Tampak meh kami naka pulau

Gayu guru gerai nyamai semua kitai.

O-ha! O-ha! O-ha!

Nama ke semetap munyi ngitar?

Nama ke betengah munyi kapal?

Nama ke semegup munyi bedil?

Nama ke semetup munyi bandir?

Nya nyawa anak raja, nyawa anak uda,

Nyawa anak kerani, nyawa anak mensali.

Orang nya bisi piring lebat, piring sarat,

Nya meri aku ngangau, aku nesau

Nya meri aku ngakak munyi tajai

Ngakak di dan emperawan benang.

Nya meri aku ngembau munyi ruai

Ngembau di tatai panjai nyementang.

Nya meri aku nidit munyi landai

Nidit di punggai mua lubang,

Enda kami busung, enda kami lunggung,

Enda kami tulah, enda kami pimpah.

Ga dikuan aku ditanggam bentuk selung,

Ga kaki aku bediri ngembar ruit pendawan.

Pala aku dibiau selanjau ijau manuk sabung

Dada aku luak tata minyak ai juyung

Ga aku baka paku besurung gelung

Baka tubu besulur rebung

Baka penduk betampung puchuk

Baka tali betampung wi

Baka tengang tampung belembang.

Baka rutan tampung danan.

Kami ngangau ka orang lama parai

Lama udah nadai

Ngangau ka orang ke lama udah midang

Lama udah tumbang.

Tinggang batang tebelian wi.

Ngangau ka orang lama udah nadai

Kena keranjai indai imbuk kedidi

Orang ke lama udah rentap langgar urat

Dandi lelaki.

Orang lama udah suyak tinggang karak

Kepayang padi.

O-ha! O-ha! O-ha!

Kita ke dalam tanah nyenguk naka punggung

Kita ari langit nilik naka rekung

Kita ari ili mudik sebuah bangkung

Kita ari ulu undur sebuah barung.

Kita ngabang piring rendai, piring salai

Kita ngabang piring asi, piring tumpi.

Enti kita bela udah datai, udah nyeluai,

Enti kita bela udah betugung, udah betembung

Dia kita duduk di tikai wi, tikai peradani.

Tikai pandan, tikai rutan.

Nya kitai empuru makai kapu

Kita beranggap, kita nginsap

Tang kita udah makai rendai, makai salai

Kita ngabang, kita mansang

Kita mai ubat serangkap genap

Mai pengaruh kambuh tubuh.

Nya baru ninggalka batu remaung

Ulih nyamah di parung tingkah tebiang

Nya baru ninggalka batu ratai ka Simpurai

Ulih nyamah di ratai buluh temiang.

Nya  baru ninggalka batu pama ke lalau lamba

Ulih nyamah di keresik lansar didendang.

Nya baru ninggalka taring tengiling ka Keling

Dua meling, lapan bekumbang.

Nya baru ninggalka penyelinting

Sangking di tunjuk jari butang

Nya baru ninggalka basilar

Tangkai ka di tandan bau nuking.

Nya baru ninggalka kebal tutup

Nangkup ka adup ruang belakang.

Nya baru ninggalka lansik bidik

Ka betuah enda langkang.

Nya baru ninggalka batu padi

Kebayan puli di mua tibang terentang.

Meri nuan seharitu

Baka batu lulung umbak

Meri nuan seharitu lelijang.

Baka pisang lulung tambak

Nya baru aku nepan di batu bulan

Ngambi suman nguan menua.

Nya baru aku manggai di batu chanai

Ngambi gerai selama-lama;

Nangga sintung, nangga rabung

Nangga awan, nangga bulan,

Gayu guru! Gerai Nyamai!

DISIBUR

Udah bekau ke miau, nya tukang biau lalu disibur orang ke nyibur ai ngena ai tuak. Nyadi sibur ai tu kena meri terima kasih sereta mega kena minta berekat ari Petara ngichaka biau nya ngasi didinga lalu peminta iya nyadi nyata segenda dipeda mata dua semua mensia mayuh ke betugung bebala memagang.

Mensia mayuh ke begulu ba endur nya pan sama kena sangkung biau nya tadi kelebih agi dalam peminta ngagai Petara tentang pengerai, pemandai, pengelantang, penyenang sereta mega peminta pasal bala mensia ke tampak dipandang sereta dipeda Petara ngichaka semua sama mudah bulih jereki, bulih tuah bulih limpah.

Nya meh kebuah, lebuh ke miau pengabang, lemambang biau nya megai manuk sereta miau mensia mayuh ngena manuk nya ngichaka semua sama kena sangkung dalam leka biau enggau sampi nya.

Oleh TELESA EMPERAN

See author's posts


Kedai gunting dibenar beroperasi mulai 10 Jun

PUTRAJAYA: Perkhidmatan guntingan dan dandanan rambut serta kecantikan dibenarkan beroperasi mulai 10 Jun ini dengan prosedur operasi standard (SOP) yang ketat.

Menteri Kanan (Kluster Keselamatan) Datuk Seri Ismail Sabri Yaakob berkata, ini susulan sumbangan sektor itu kepada Keluaran Dalam Negara Kasar (KDNK) negara yang berjumlah RM13.5 bilion setahun.

“Sektor ini juga melibatkan 74,500 tenaga kerja dari 16,728 perniagaan yang berdaftar.

Antara aktiviti yang dibenarkan termasuk   guntingan dan cucian rambut asas, cukur jambang dan misai, solekan dan rawatan rambut, merias dan merawat kuku   serta cucian dan rawatan muka, katanya pada sidang media harian mengenai Perintah Kawalan Pergerakan Bersyarat (PKPB) di sini semalam.

Ismail Sabri juga berkata, bagi golongan yang berisiko iaitu individu berusia 60 tahun ke atas, proses guntingan adalah diwajibkan secara temu janji dan tanpa kehadiran pengunjung daripada kumpulan umur lain.

“Ini bagi mengelakkan mereka bercampur dengan orang lain kerana warga emas merupakan kumpulan umur yang berisiko tinggi,” katanya.

Beliau berkata, bagi   kanak-kanak bawah umur 12 tahun pula, ibu bapa dibenarkan hadir sama tetapi perlu mematuhi pemakaian alat pelindung diri seperti pelitup muka dan apron pakai buang.

“SOP yang perlu dipatuhi termasuklah pemakaian pelindung muka   dan apron pakai buang oleh pekerja, pemakaian satu set   sarung tangan bagi setiap pelanggan dan jarak antara kerusi tukang gunting perlulah sekurang-kurangnya dua meter,” katanya.

Ismail Sabri turut meminta pengusaha   menyediakan apron pakai buang yang berbeza untuk setiap pelanggan dan tidak boleh menggunakan tuala yang dikongsi. – Bernama

See author's posts


Cawangan Emart ke-11 beroperasi esok

KUCHING: Cawangan Emart ke-11 di Sarawak yang terletak di Pusat Komersial Demak Laut akan mulai beroperasi esok (1 Oktober) pada 9.00 pagi.

Pusat membeli-belah ini akan memudahkan semua penduduk di sekitar kawasan Sejingkat, Demak Laut, Bako dan Bintawa dengan semua keperluan penting boleh didapati di bawah satu bumbung.

Menurut kenyataan media, satu siri promosi dan penjimatan telah diatur khas untuk pelanggan di Emart Sejingkat mulai esok.

Jumlah keluasan tingkat atas dan bawah Emart Sejingkat adalah 25,000 kaki persegi.

Setiap hari, pelbagai jenis produk segar seperti makanan laut, ayam dan daging dihantar ke Emart Sejingkat.

Pelanggan boleh mendapatkan barang keperluan harian mereka di tempat yang bersih dan selesa.

Di tingkat bawah Emart Sejingkat, pelanggan boleh mendapatkan pelbagai jenis produk tempatan dan import termasuk buah dan sayur segar, barangan kering, barangan roti, minuman dan barangan runcit.Di tingkat atas Emart Sejingkat pula, pelanggan boleh mendapatkan produk aksesori bayi, barang keperluan rumah dan aksesori, perabot DIY, barangan elektrik, barang keperluan rumah, perkakasan dan aksesori kereta.

Disamping itu, Penjagaan Peribadi, Penjagaan Rumah dan Lampin adalah kepakaran kami. Ini adalah untuk menyediakan lebih banyak kemudahan bagi penduduk di Kawasan Sejingkat.Waktu operasi biasa bagi Emart Sejingkat adalah bermula 8.00 pagi hingga 9.30 malam setiap hari.

Orang ramai boleh berkunjung ke kaunter keahlian yang terletak di tingkat bawah untuk sebarang pertanyaan mengenai Keahlian Emart.

Selain itu, pelanggan juga boleh membuat pendaftaran secara atas talian melalui pautan: https://member.emart.my/register untuk mengurangkan kesesakan di kaunter keahlian.

Untuk maklumat lanjut, orang ramai dan pelanggan dijemput untuk log masuk ke Laman web rasmi Emart www.emart.my atau laman facebook rasmi Emart Malaysia www.facebook.com/EmartMY.

See author's posts


Avocado tumbuh subur di Tanjung Manis

TIADA siapa sangka bahawa buah avokado yang sinonim dengan negara Amerika Latin dan Caribbean, tumbuh subur dan berbuah lebat di Kampung Rajang, Tanjung Manis.

Lebih mengujakan apabila pokok avokado atau nama sainstifiknya ‘Persea Americana’ tersebut berbuah bersaiz besar berbanding buah avokado biasa.

Menariknya ada antara buah avokado bersaiz besar ini mampu mencecah lebih 1 kilogram.

Buah avokado dikatakan mempunyai pelbagai khasiat dan mampu mencegah pelbagai penyakit daripada masalah penyakit jantung, masalah obesiti, membantu dalam penghadaman, sehinggalah masalah penglihatan.

Buah avokado berbentuk bujur dan kulit buah berwarna hijau, manakala isinya berwarna kuning cair dan mempunyai biji yang agak besar di tengah.

Pemilik pokok avokado tersebut, Halimah Tahir juga tidak menyangka pokok avokado yang ditanamnya berhampiran rumahnya menghasilkan buah bersaiz besar dan lebat.

Menurutnya, benih asal avokado ini adalah diperolehi dari rakannya yang berasal dari Indonesia.

“Dia memberi saya buah itu sebanyak tiga biji. Lepas saya makan buah itu, rasanya sedap juga.

“Kemudian saya tanam benih buah avokado ini dan ia berbuah dalam masa lima tahun,” katanya.

Buah avokado yang ditanam oleh suri rumah ini kemudiannya mendapat permintaan tinggi dari penduduk sekitar.

Katanya, buah avokado yang ditanamnya itu bukan sahaja untuk dimakan sendiri tetapi juga dijual sekaligus menjadi salah satu punca rezeki keluarganya.

Ia turut menarik perhatian Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh semasa lawatannya ke Kampung Rajang.

Datu Len seterusnya memuatnaik gambar buah avokado Kampung Rajang ini di laman Facebook beliau hingga menjadi tular dikalangan netizen.

Beliau yang juga merupakan Ahli Dewan Undangan Negeri (ADUN) Kuala Rajang yakin tananam avokado di Kampung Rajang berpotensi dikembangkan dan memberi pulangan lumayan kepada penduduk setempat jika diusahakan bersungguh-sungguh.

Setelah tular di media sosial, pebagai pihak termasuk media-media tempatan berkunjung ke Kampung Rajang untuk melihat sendiri buah avokado bersaiz besar ini.

Ketika ditemubual oleh Utusan Sarawak di Ombak Cafe, Hotel Samudra, Kuching pada 16 Oktober lalu, Datu Len berkata, spesies avokado yang ditanam di Kampung Rajang itu tidak sama seperti spesies avokado yang biasa ditanam di negara-negara luar seperti Australia.

“Banyak lagi penyelidikan yang boleh dibuat berkenaan buah avokado bersaiz besar ini.

“Penanaman buah avokado adalah dalam jangka panjang, sekurang-kurangnya dalam masa lima ke enam tahun untuk berbuah.

“Jadi kita tidak lihat ia dalam suatu jangka pendek. Bermakna hanya orang yang benar-benar ingin berkecimpung dalam penanaman avokado ini adalah bukan sahaja untuk dirinya sendiri tapi untuk genarasi akan datang,” ujarnya.

Jelasnya, penanaman buah avokado tidak seperti tanaman lain yang berbuah dalam jangka masa pendek.

“Penyelidikan terhadap avokado jenis bersaiz besar ini perlu dibuat dengan lebih teliti, sama seperti kita menjalankan penyelidikan terhadap kelapa sawit.

“Melalui penyelidikan ini, mungkin kita boleh memendekkan jangka masa penanaman avokado kepada tiga ke empat tahun dengan benih avokado yang berkualiti hasil dari penyelidikan,” katanya lagi.

Berkenaan dengan rasa buah avokado Kampung Rajang ini, Datu Len berkata, rasanya lebih sedap dan tidak berlemak berbanding buah avokado biasa.

Oleh Earl Anek

See author's posts